text:
MHAKA YA VUTOMI
Khale Ka Tinani Ti Va Vamakwavo Va Moya Va Ntiyiso
EKA malembe yo tala lama hundzeke, ndzisana ya mina ya nhwanyana Araceli u hlundzukile kutani a ku: “U nga ha ndzi vulavurisi. A ndzi lavi ku twa nchumu hi vukhongeri bya wena. Bya ndzi nyangatsa. Ndza ku venga!” Marito yakwe ma ndzi twise ku vava swinene. Sweswi ndzi ni malembe ya 91 naswona ndza ha ma tsundzuka kahle marito yakwe. Kambe hilaha Eklesiasta 7:8 yi vulaka hakona, “makumu ya mhaka ma antswa ku ri ni masungulo ya yona.”—Felisa.
Felisa: Ndzi kulele endyangwini lowu a wu ri evuswetini le Spain. Ndyangu wa ka hina a wu ri Makhatoliki naswona a hi byi rhandza swinene vukhongeri. Kahlekahle, maxaka ya ka hina ya 13 a ma ri vafundhisi ekerekeni. Makwavo wa manana a a ri mufundhisi naswona a ri mudyondzisi exikolweni xa Khatoliki. Endzhaku ka rifu rakwe, Mupapa John Paul wa Vumbirhi u n’wi fundzhile ni ku n’wi endla mukwetsimi. Tatana a a tirha hi tinsimbi naswona manana a tirha emasin’wini. A hi ri vana va nhungu endyangwini wa ka hina naswona ndzi mativula.
Loko ndzi ri ni malembe ya 12, ku sungule nyimpi ya xin’wana manana eSpain. Endzhaku ka nyimpi, tatana u khomiwile hikuva a nga pfumelelani na yona ndlela leyi mfumo a wu fuma ha yona. Manana a swi n’wi tikela ku hi wundla hinkwerhu. Kutani u yise tindzisana ta mina tinharhu, ku nga Araceli, Lauri na Ramoni, endhawini ya tinani leswaku ti ya tshama na tona edorobeni ra Bilbao. Kwalaho a va ta kuma swakudya leswi eneleke.
Araceli: Hi nkarhi wolowo a ndzi ri ni malembe ya 14, Lauri a ri na 12 kasi Ramoni a ri na 10. A hi wu tsundzuka swinene ndyangu wa ka hina. A hi tirha ku basisa. Endzhaku ka malembe mambirhi, tinani ti hi yise endhawini leyikulu ya tinani eZaragoza, laha a ku khathaleriwa vadyuhari. A hi boheka ku tirha hi matimba hi basisa ekhixini naswona loko hi heta a hi va hi lo lee!
Felisa: Loko tindzisana ta mina ti ye eZaragoza, manana na malume loyi a ri mufundhisi, va hlele leswaku na mina ndzi ya kona. A va lava ku ndzi hambanisa ni jaha leri a ri ndzi veke tihlo. A ndzi swi langutele hi mahlongati ku ya tshama endhawini ya tinani hikuva a ndzi rhandza Xikwembu. A ndzi ya ekerekeni masiku hinkwawo naswona a ndzi lava ku va murhumiwa wa Khatoliki ku fana ni muzala wa mina loyi a rhumeriweke eAfrika.
Kambe loko ndzi ri kwalaho, a ndzi nga ha swi koti ku endla swilo swo tala leswi a ndzi tsakela ku swi endla. Tinani a ti nga swi lavi leswaku ndzi va murhumiwa etikweni rin’wana hilaha a ndzi navela ha kona. Endzhaku ka lembe, ndzi tlhelele ekaya leswaku ndzi ya khathalela malume loyi a ri mufundhisi. A ndzi n’wi endlela mintirho hinkwayo ya le kaya naswona a hi khongela swin’we xifaniso xa Rosari madyambu man’wana ni man’wana. Nakambe a ndzi rhandza ku khavisa kereke hi swiluva ni ku ambarisa xifaniso xa Mariya ni swa “vakwetsimi.”
Araceli: Loko ndzi ri eZaragoza, ndzi endle swihlambanyo swa ku sungula leswaku ndzi va nani. Kutani tinani ti ndzi hambanise ni vasesi wa mina. Ti ndzi yise eMadrid kasi Lauri ti n’wi yise eValencia. Ramoni u sale eZaragoza. Loko ndzi ri eMadrid, ndzi endle swihlambanyo swa vumbirhi leswaku ndzi ta va nani. Vanhu vo tala vo tanihi swichudeni ni lava dyuhaleke, a va ta va ta tshama endhawini ya tinani. Kutani ntirho a wu ri wukulu. A a ndzi tirha exibedlhele xa tinani.
A ndzi swi langutele hi mahlongati ku va nani. A ndzi ehleketa leswaku hi ta heta nkarhi wo tala hi hlaya Bibele ni ku dyondza hi yona. Kambe a swi vanga tano. A ku nga ri na loyi a hlaya Bibele hambi ku ri ku vulavula hi Xikwembu kumbe Yesu. Ndzi dyondze Xilatini, ndzi dyondza vutomi bya “vakwetsimi” va Makhatoliki ni ku gandzela Mariya. Kambe a hi heta nkarhi wo tala hi endla mintirho yo tika.
Ndzi sungule ku tshikileleka ni ku vilela. A ndzi vona swi antswa ku ya tirha ndzi hola mali leswaku ndzi ta pfuna ndyangu wa ka hina ematshan’weni ya ku tirha endhawini ya tinani ndzi fuwisa van’wana. Kutani ndzi vulavule ni murhangeri wa tinani hi mhaka leyi naswona ndzi n’wi byele leswaku ndzi lava ku famba. Kambe u ndzi pfalele ekamareni ndzi ri ndzexe. Hi ku endla tano, a ehleketa leswaku ndzi ta cinca mianakanyo ndzi nga ha fambi.
Tinani ti ndzi pfulerile kambe loko ti xiye leswaku ndza ha lava ku famba, ti tlhele ti ndzi pfalela. Endzhaku ko ndzi pfalela kanharhu, ti vule leswaku ndzi nga famba ntsena loko ndzo tsala leswi: “Ndzi fambisiwa hileswi ndzi lavaka ku ya tirhela Sathana ematshan’weni ya Xikwembu.” Ndzi tsemeke nhlana. A ndzi swi lava hi mbilu hinkwayo ku famba kambe a ndzi nga ta ma tsala marito wolawo. Eku heteleleni, ndzi byele tinani leswaku ndzi lava ku vulavula ni mufundhisi, kutani ndzi n’wi hlamusele hinkwaswo leswi humeleleke. Bixopo u nyike mufundhisi mpfumelelo wa ku ndzi tlherisela endhawini ya tinani eZaragoza. Endzhaku ka tin’hweti ti nga ri tingani ndzi ri kwalaho, ndzi pfumeleriwe ku famba ndzi ya ekaya. Endzhakunyana ka sweswo, Lauri na Ramoni va sukile endhawini ya tinani.
BUKU LEYI YI HI HOLOVISEKE
Felisa: Hi ku famba ka nkarhi, ndzi tekiwile kutani ndzi ye ndzi ya tshama eCantabria, ku nga xifundzha xa le Spain. Ndzi ye emahlweni ndzi nghena kereke. Hi Sonto yin’wana ekerekeni, mufundhisi hi ku hlundzuka u te: “Ma yi vona buku leyi!” U hi kombe buku leyi nge Ntiyiso Lowu Yisaka eVuton’wini Lebyi Nga Heriki. Kutani a ku: “Loko un’wana a mi nyike yona, yi tiseni eka mina kumbe mi yi cukumeta!”
A ndzi nga ri na yona buku yoleyo kambe a ndzi swi lava ku va na yona. Endzhaku ka masiku ma nga ri mangani, vavasati vambirhi va te ekaya ra mina. A va ri Timbhoni ta Yehovha naswona va ndzi nyike buku yoleyo. Ndzi nambe ndzi yi hlaya vusiku byebyo. Loko va vuya, va ndzi vutisile loko ndzi swi tsakela ku dyondza Bibele na vona, kutani ndzi pfumerile.
Minkarhi hinkwayo a ndzi lava ku tsakisa Xikwembu. Kutani ndzi dyondze ntiyiso hi Yehovha naswona ndzi sungule ku n’wi rhandza swinene. A ndzi lava ku byela vanhu hinkwavo hi yena. Ndzi khuvuriwile hi 1973. Loko ndzi pfulekeriwa hi nkarhi, a ndzi ringeta ku chumayela ndyangu wa ka hina. Kambe a wu nga swi tsakeli, ngopfungopfu ndzisana ya mina Araceli a vula leswaku leswi ndzi swi pfumelaka swi hoxile.
Araceli: Leswi a ndzi nga khomiwanga kahle endhawini ya tinani, a ndzi hlundzukile naswona a ndzi nga ha byi tsakeli vukhongeri bya mina. Kambe a ndzi tshikanga ku ya ekerekeni Sonto wun’wana ni wun’wana ni ku khongela xifaniso xa Rosari siku ni siku. A ndzi lava ku twisisa Bibele naswona ndzi kombele Xikwembu leswaku xi ndzi pfuna. Kutani Felisa u ndzi byele leswi a swi dyondzeke. A swi n’wi tsakisa swinene leswi a pfumela eka swona lerova a ndzi ehleketa leswaku wa penga. A ndzi nga swi kholwi leswi a a swi vula.
Endzhakunyana, ndzi tlhelele eMadrid ndzi ya tirha kona naswona ndzi tekiwile. Loko malembe ya ri karhi ya famba, ndzi xiye leswaku vanhu lava yaka ekerekeni nkarhi ni nkarhi a va hanyi hi ku pfumelelana ni tidyondzo ta Yesu. Kutani ndzi tshike ku ya ekerekeni. A ndzi nga ha pfumeli eka “vakwetsimi” kumbe eka ndzilo wa tihele naswona a ndzi nga ha tshembi leswaku mufundhisi a nga swi kota ku rivalela swidyoho. Ndzi tlhele ndzi cukumeta ni swifaniso hinkwaswo swa vukhongeri. A ndzi nga swi tivi leswaku leswi ndzi swi endlaka hi swona kumbe a hi swona. Swi ndzi hete matimba kambe a ndzi tshikanga ku khongela Xikwembu ndzi ku: “Ndzi lava ku ku tiva. Ndzi pfune!” Ndza ha tsundzuka loko Timbhoni ta Yehovha ti gongondza ekaya ra mina minkarhi yo tala kambe ndzi nga ti pfuleli. A ndzi nga ha byi tshembi vukhongeri hinkwabyo.
Sesi wa mina Lauri a a tshama eFrance naswona Ramoni a tshama eSpain. Hi 1980, va sungule ku dyondza Bibele ni Timbhoni ta Yehovha. A a ndzi tiyiseka leswaku a va nga swi xiyi leswaku leswi va nge le ku swi dyondzeni a hi ntiyiso ku fana na Felisa. Hi ku famba ka nkarhi, ndzi hlangane na Angelines, un’wana wa vaakelani va mina naswona hi ve vanghana lavakulu. A a ri Mbhoni ya Yehovha. Angelines ni nuna wakwe va ndzi kombele ko tala loko ndzi swi tsakela ku dyondza na vona Bibele. Va swi xiyile leswaku hambileswi ndzi vuleke leswaku a ndzi byi rhandzi vukhongeri, kambe a ndza ha lava ku tiva leswi Bibele yi swi dyondzisaka. Eku heteleleni, ndzi te: “Hi nga dyondza. Kambe loko ntsena mi ndzi pfumelela ku tirhisa Bibele ya mina!” A ndzi ri ni Bibele ya Xinácar-Colunga.
BIBELE YI HETELELA YI HI HLANGANISA
Felisa: Loko ndzi khuvuriwa hi 1973, a ku ri ni Timbhoni ta kwalomu ka 70 eSantander, ku nga ntsindza wa Cantabria. A hi famba mpfhuka wo leha leswaku hi ya chumayela vanhu emigangeni ya madzana leyi nga exifundzheni xexo. A hi famba hi bazi naswona hi ku famba ka nkarhi a hi famba hi movha hi ya emugangeni wun’wana ni wun’wana.
Loko malembe ya ri karhi ya famba, ndzi dyondzele vanhu vo tala Bibele naswona ku khuvuriwe 11 wa vona. Vo tala lava ndzi va dyondzeleke a va ri Makhatoliki. A ndzi fanele ndzi va lehisela mbilu. Ku fana na mina, a va lava nkarhi lowu eneleke ku xiya leswaku leswi va pfumelaka eka swona a hi ntiyiso. A ndzi swi tiva leswaku i Bibele ntsena ni moya lowo kwetsima wa Yehovha lowu nga pfunaka munhu leswaku a cinca mianakanyo yakwe naswona a twisisa ntiyiso. (Vaheveru 4:12) Nuna wa mina Bienvenido, loyi a a ri phorisa, u khuvuriwe hi 1979 naswona mana wa mina u sungule ku dyondza Bibele naswona u fe a nga ri na nkarhi wo leha a ri eku dyondzeni.
Araceli: A ndzi nga ti tshembi Timbhoni ta Yehovha loko ndzi sungula ku dyondza na tona Bibele. Kambe loko nkarhi wu ri karhi wu famba, ndzi sungule ku ti tshemba. A ti nga dyondzisi Bibele ntsena kambe a ti tlhela ti endla leswi ti swi dyondzisaka. Ripfumelo ra mina eka Yehovha ni le ka Bibele ri sungule ku kula naswona ndzi sungule ku va ni ntsako lowukulu. Van’wana va vaakelani va mina va xiye leswaku ndzi cincile kutani va te, “Araceli, u nga yi tshiki ndlela leyi u fambaka hi yona!”
Ndzi tsundzuka loko ndzi khongela ndzi ku: “Ndza ku khensa Yehovha leswi u ndzi lehiseleke mbilu naswona u ndzi nyikeke nkarhi lowu eneleke wa ku kuma leswi a ndzi swi lava, ku nga ku tiva Bibele.” Ndzi tlhele ndzi kombela ndzivalelo eka sesi wa mina Felisa hi leswi ndzi tshameke ndzi n’wi byela xo mita hi huku. Ku sukela kwalaho, ematshan’weni yo holova, a hi tiphina hi ku vulavula hi Bibele. Ndzi khuvuriwile hi 1989, loko ndzi ri ni malembe ya 61.
Felisa: Sweswi ndzi ni malembe ya 91. Nuna wa mina u file naswona a ndza ha koti ku endla swilo swo tala ku fana ni khale. Kambe ndza ha yi hlaya Bibele siku ni siku, ndzi ya eminhlanganweni ni ku ya ensin’wini loko ndzi swi kota.
Araceli: Ndzi rhandza ku vulavula ni vafundhisi ni tinani hi Yehovha kumbexana hileswi a ndzi ri nani. Ndzi ve ni mabulo ya tsakisa ni van’wana va vona naswona vo tala va vona va teke tibuku ni timagazini. Ndzi tsundzuka mufundhisi un’wana. Endzhaku ko bula na yena masiku yo hlayanyana, u pfumerile leswaku leswi ndzi swi vulaka i ntiyiso. U ndzi vutise a ku: “Ndzi ha ta endla yini leswi ndzi nga dyuhala? Lava ndzi nghenaka na vona kereke ni ndyangu wa mina va ta ku yini?” Ndzi n’wi hlamule ndzi ku: “Xikwembu xona xi ta ku yini?” U swi xiyile leswaku ndzi tiyisile naswona a ndzi swi vona leswaku u khumbekile. Kambe swi tikomba a nga ri na xona xivindzi xo cinca.
A ndzi nge ri rivali siku leri nuna wa mina a ndzi byeleke leswaku u lava ku famba na mina eminhlanganweni. A ri ni malembe yo tlula 80 loko a ya ro sungula eminhlanganweni naswona endzhaku ka sweswo a a nga ha xwi. U dyondzeriwe Bibele naswona u tlhele a sungula ku chumayela. Ndzi tsundzuka minkarhi yo tsakisa leyi hi tiphineke swin’we ensin’wini. U fe ku sale tin’hweti timbirhi leswaku a khuvuriwa.
Felisa: Loko ndzi sungula ku tirhela Yehovha, tindzisana ta mina tinharhu a ti ndzi kaneta. Kambe hi ku famba ka nkarhi, na tona ti amukele ntiyiso. Sweswo swi ndzi tsakise swinene ku tlula swilo swa tala evuton’wini bya mina. Ku sukela kwalaho, hi tiphine hi ku vulavula hi Yehovha Xikwembu ni hi Rito rakwe! Eku heteleleni, hinkwerhu a hi gandzela Yehovha. *
^ ndzim. 29 Araceli u ni malembe ya 87, Felisa u na 91 kasi Ramoni u na 83. Hinkwavo va ha tirhela Yehovha hi ku tshembeka. Lauri u fe hi 1990 naswona na yena u tshame a tshembekile eka Yehovha.


c: text/html

text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Mikiya 5:1-15
5 “Enkarhini lowu wa tixeka,+ Wena nhwanyana wa ku hlaseriwa; u hi rhendzerile.+ Va ta n’wi ba rhama hi nhonga muavanyisi wa Israyele.+2 “Wena Betlehema Efurata,+ wena lontsongo ngopfu leswaku u va exikarhi ka magidi ya Yuda,+ eka wena+ ku ta huma loyi a nga ta va mufumi eIsrayele+ a ta eka mina, loyi masungulo yakwe ma sukelaka eminkarhini yo sungula, ku sukela emasikwini ya nkarhi lowu nga riki na makumu.+3 “Hikokwalaho u ta va nyiketa+ ku fikela enkarhini lowu loyi a velekaka, a velekaka ha wona.+ Vamakwavo lavan’wana hinkwavo va ta tlhelela eka vana va Israyele.4 “Kunene u ta yima, a risa hi ntamu wa Yehovha,+ hi ku tlakuka ka vito ra Yehovha Xikwembu+ xa yena. Kunene va ta hambeta va tshama,+ hikuva sweswi u ta va lonkulu ku ya fika emakumu ka misava.+5 Loyi u fanele a va ku rhula.+ Loko ku ri Muasiriya, loko a fika etikweni ra hina,+ a pyanya swihondzo swa hina swo tshama eka swona, hi ta boheka ku veka varisi va nkombo ku lwa na yena, ina, tinghanakana ta nhungu ta vanhu.6 Entiyisweni va ta risa tiko ra Asiriya hi banga,+ ni tiko ra Nimrodo+ etinyangweni ta rona. Kunene u ta hi kutsula eka Muasiriya,+ loko a fika etikweni ra hina, niloko a pyanya endhawini ya hina.7 “Lava va seleke va Yakobe,+ va fanele va fana ni mberha leyi humaka eka Yehovha exikarhi ka vanhu vo tala,+ va fana ni mpfula leyikulu ehenhla ka swimila,+ leyi yi nga tshembiki munhu kumbe yi rindzela vana va munhu wa la misaveni.+8 Kutani, exikarhi ka matiko, exikarhi ka vanhu vo tala, lava va seleke va Yakobe va fanele va fana ni nghala exikarhi ka swivandzana swa le khwatini, va fana ni xinghalana xa ntshiva exikarhi ka mintlhambi ya tinyimpfu, lexi, loko xi hundza, kunene xi kandziyelaka ni ku handzulela;+ kutani ku hava mukutsuri.9 Voko ra wena ri ta tlakuka ehenhla ka swirha swa wena,+ ni valala va wena hinkwavo va ta dlayiwa.”+10 “Kutani esikwini rero,” ku vula Yehovha, “ndzi ta dlaya tihanci ta wena exikarhi ka wena, ndzi lovisa makalichi ya wena.+11 Ndzi ta lovisa miti ya tiko ra wena, ndzi hirimuxa tindhawu ta wena hinkwato leti tiyisiweke.+12 Ndzi ta dlaya valoyi evokweni ra wena, naswona a wu nge he vi na vona lava endlaka masalamusi.+13 Ndzi ta lovisa swifaniso swa wena leswi vatliweke ni tiphuphu ta wena exikarhi ka wena, naswona a wu nge he yi nkhinsameli mintirho ya mavoko ya wena.+14 Ndzi ta simula timhandzi ta wena to kwetsima+ exikarhi ka wena, ndzi lovisa miti ya wena.15 Ndzi ta tirihisela ehenhla ka matiko lawa ma nga yingisangiki, hi ku hlundzuka ni hi vukarhi.”+

robotstxt: allowed

filter: keep


text:
NDZIMA 6
Vanhu Lava Chumayelaka
—Vatirheli Va Tinyikela Hi Ku Tirhandzela
1, 2. Hi wihi ntirho lowukulu lowu Yesu a profeteke ha wona naswona ku tlakuka xivutiso xihi xa nkoka?
VAFUMI VA TIPOLITIKI va tala ku endla switshembiso leswi va nga swi hetisisiki. Hambi ku ri lava nga ni xikongomelo lexinene va nga ha tsandzeka ku hetisisa switshembiso swa vona. Ku hambana na sweswo, Hosi leyi nga Mesiya, ku nga Yesu Kreste, minkarhi hinkwayo u hetisisa switshembiso swakwe.
2 Endzhaku ka loko a ve Hosi hi 1914, Yesu a lunghekele ku hetisisa vuprofeta lebyi a byi profeteke emahlweni ka malembe ya kwalomu ka 1 900. Emahlweni ko va a fa, Yesu u profete a ku: “Mahungu lamanene lawa ya Mfumo ma ta chumayeriwa emisaveni hinkwayo.” (Mat. 24:
3. I ku tiyiseka kwihi loku Yesu a ku kombiseke naswona ha yini a tiyiseka?
3 Tlhela u languta marito ya Yesu ya vuprofeta. Xana marito lama nge “ma ta chumayeriwa” ma kombisa ku tiyiseka? Hakunene swi tano! Yesu a tshemba leswaku a ta va ni vaseketeri va ku tirhandzela emasikwini ya makumu. Ha yini a tshemba sweswo? Hikuva u swi dyondze eka Tata wakwe. (Yoh. 12:
“Vanhu Va Wena Va Ta Tinyikela Hi Ku Tirhandzela”
4. Hi wihi ntirho lowu Yehovha a leriseke Vaisrayele leswaku va wu seketela naswona va angule njhani?
4 Tsundzuka leswi humeleleke loko Yehovha a lerisa Muxe leswaku a aka tabernakela kumbe nxaxa, leyi a yi ta va ndhawu ya vugandzeri bya tiko ra Israyele. Hi ku tirhisa Muxe, Yehovha u byele vanhu hinkwavo leswaku va seketela ntirho lowu. Muxe u va byele a ku: “Un’wana ni un’wana la nga ni mbilu leyi swi rhandzaka a a wu tise wu ri munyikelo wa Yehovha.” Ku ve ni vuyelo byihi? Vanhu va hambete va “tisa gandzelo ra ku tirhandzela eka yena mixo wun’wana ni wun’wana.” Va tise swilo swo tala lerova va kala va “siveriwa ku swi tisa”! (Eks. 35:5; 36:
5, 6. Hi ku ya hi Pisalema 110:
5 Xana Yehovha a a langutele ku kuma moya wo tano wa ku tinyiketela exikarhi ka vagandzeri vakwe emasikwini lawa ya makumu? Ina! Eka malembe yo tlula 1 000 emahlweni ko va Yesu a velekiwa laha misaveni, Yehovha u huhutele Davhida leswaku a tsala hi nkarhi lowu Mesiya a ta sungula ku fuma ha wona. (Hlaya Pisalema 110:
6 Yesu a swi tiva leswaku vuprofeta lebyi tsariweke eka Pisalema 110 byi kombetela eka yena. (Mat. 22:
“Lunghelo Ni Ntirho Wa Mina I Ku Tivisa Rungula Rero”
7. Endzhaku ko va a vekiwa tanihi Hosi, hi wahi magoza lawa Yesu a ma tekeke leswaku a lunghiselela vaseketeri vakwe eka ntirho lowu a va fanele va wu endla?
7 Endzhakunyana ka loko a vekiwe tanihi Hosi, Yesu u teke magoza yo lunghiselela valandzeri vakwe ntirho lowukulu lowu a wu fanele wu endliwa. Hilaha hi swi voneke hakona eka Ndzima 2, u endle ntirho wo kambela ni ku basisa hi 1914 ku ya fikela eku sunguleni ka 1919. (Mal. 3:
8-10. Xana mintsombano yi va khutaze njhani vanhu leswaku va hisekela ntirho wo chumayela? Nyika xikombiso. (Nakambe vona bokisi leri nge “ Mintsombano Yo Sungula Yi Khutaze Vanhu Leswaku Va Hisekela Ntirho Wo Chumayela.”)
8 Tinkulumo ta ntsombano. Leswi a swi wu langutele hi mahlo-ngati nkongomiso, Swichudeni swa Bibele swi hlengeletane eCedar Point, le Ohio, U.S.A., ku sukela hi September 1 ku ya fika hi ti 8, 1919, eka ntsombano wa swona lowukulu wo sungula lowu veke kona endzhaku ka Nyimpi yo Sungula ya Misava. Hi siku ra vumbirhi, Makwerhu Rutherford u nyikele nkulumo laha hi ku kongoma a byeleke vapfhumba a ku: “Ntirho wa Mukreste emisaveni . . . i ku twarisa rungula ra mfumo wa Hosi.”
9 Ntsombano wolowo wu tsakise swinene hi siku ra vunharhu endzhaku ka loko Makwerhu Rutherford a nyikele nkulumo leyi nga ni nhloko-mhaka leyi nge, “Ku Vulavula Ni Vatirhi-kulorhi,” leyi kandziyisiweke eka Xihondzo xo Rindza ehansi ka nhloko-mhaka leyi nge, “Ku Twarisa Mfumo.” U te: “Hi minkarhi ya ku tianakanya kahle, hi ntumbuluko Mukreste wa tivutisa, Ha yini ndzi ri laha misaveni? Naswona nhlamulo leyi faneleke yi fanele yi va leyi, Hosi hi tintswalo yi ndzi endle muyimeri wa yona leswaku ndzi byarha rungula ra Xikwembu ra ku vuyeteriwa ka misava, naswona lunghelo ni ntirho wa mina i ku tivisa rungula rero.”
10 Eka nkulumo yoleyo ya le matin’wini, Makwerhu Rutherford u tivise leswaku magazini lowuntshwa wa The Golden Age (lowu sweswi wu vuriwaka Xalamuka!), a wu ta kandziyisiwa leswaku wu tirhisiwa ensin’wini ku kongomisa vanhu eMfun’weni lowu va vekeke ntshembo wa vona eka wona. Kutani u tlhele a vutisa vayingiseri leswaku i vangani lava a va lava ku hoxa xandla eku fambiseni ka magazini lowu. Xiviko xa ntsombano wolowo xi te: “Vanhu a va tsake swinene. Vanhu va 6 000 va suke va yima xikan’we.” * Swi le rivaleni leswaku Hosi a yi ri ni vaseketeri va ku tirhandzela lava a va tiyimisele ku twarisa Mfumo wa yona!
11, 12. Hi 1920, xana Xihondzo xo Rindza xi vule leswaku a wu ta endliwa rini ntirho lowu Yesu a profeteke ha wona?
11 Minkandziyiso. Eka matluka ya Xihondzo xo Rindza, nkoka wa ntirho lowu Yesu a profeteke ha wona, ku nga ku chumayela mahungu lamanene ya Mfumo wu hambete wu va erivaleni. Xiya swikombiso swin’wana swa le ku sunguleni ka va-1920.
12 Hi rihi rungula leri a ku ta chumayeriwa ha rona leswaku ku hetiseka Matewu 24:
13. Hi 1921, xana Xihondzo xo Rindza xi va khutaze njhani Vakreste lava totiweke leswaku va va ni moya wa ku tirha hi ku tirhandzela?
13 Xana vanhu va Xikwembu a va ta sindzisiwa ku endla ntirho lowu Yesu a profeteke ha wona? Doo! Xihloko lexi nge “Vana Ni Xivindzi,” lexi nga eka Xihondzo xo Rindza xa March 15, 1921, xi khutaze Vakreste lava totiweke lava a va ri ni moya wa ku tirha hi ku tirhandzela. Ha un’we wa vona u khutaziwe ku tivutisa a ku: “Xana a hi lunghelo ra mina lerikulu ni ntirho wa mina ku hoxa xandla eka ntirho lowu?” Xihloko xexo xi ye emahlweni xi ku: “Ha tiyiseka leswaku loko u swi teka [tanihi lunghelo ku hoxa xandla eka ntirho lowu] u ta fana na Yeremiya, loyi embilwini yakwe rito ra Hosi a ri fana ni ‘ndzilo lowu hisaka lowu pfaleriweke emarhambyini yakwe,’ leri a ri n’wi endla a nga koti ku miyela.” (Yer. 20:9) Xikhutazo xexo xi kombise ntshembo lowu Yehovha na Yesu va nga na wona eka lava seketelaka Mfumo hi ku tshembeka.
14, 15. Hi 1922, Xihondzo xo Rindza xi va khutaze njhani Vakreste lava totiweke leswaku va chumayela van’wana?
14 Xana Vakreste va ntiyiso va fanele va va byela njhani van’wana hi rungula rolero ra Mfumo? Xihloko xo koma kambe lexi khutazaka lexi nga ni nhloko-mhaka leyi nge “Ku Chumayela I Swa Nkoka” lexi nga eka nkandziyiso wa Xihondzo xo Rindza xa August 15, 1922, xi khutaze Vakreste lava totiweke leswaku va hoxa xandla “eka ku yisela vanhu rungula leri kandziyisiweke ni ku tlhela va vulavula na vona eminyangweni ya vona, va va byela leswaku mfumo wa matilo wu le kusuhi.”
15 Handle ko kanakana, ku sukela hi 1919 ku ya emahlweni, Kreste u tirhise hlonga rakwe ro tshembeka ni ro tlhariha leswaku hi ku phindha-phindha ri kandziyisa leswaku lunghelo ra Mukreste ni ntirho wakwe emisaveni i ku chumayela rungula ra Mfumo. Kambe, xana Swichudeni swo sungula swa Bibele swi angule njhani eka xikhutazo xa leswaku swi hoxa xandla eka ntirho wa ku chumayela hi Mfumo?
“Lavo Tshembeka Va Ta Va Vatirhi Va Ku Tirhandzela”
16. Xana vakulu van’wana va angule njhani emhakeni ya leswaku vamakwerhu hinkwavo va fanele va hoxa xandla eka ntirho wo chumayela?
16 Hi va-1920 ni hi va-1930, van’wana a va nga yimi na yona mhaka ya leswaku Vakreste hinkwavo lava totiweke va fanele va katseka entirhweni wo chumayela. Xihondzo xo Rindza xa November 1, 1927, xi hlamusele leswi a swi humelela loko xi ku: “Ku ni lava namuntlha ekerekeni [evandlheni] lava nga vakulu . . . lava alaka ku khutaza vamakwerhu va vona leswaku va hoxa xandla entirhweni lowu naswona vona hi voxe va alaka ku katseka eka ntirho lowu. . . . Va sola mhaka ya ku famba hi yindlu ni yindlu va chumayela rungula ra Xikwembu, ni hi Hosi ya xona kun’we ni Mfumo wa xona eka vanhu.” Hi ku kongoma xihloko xexo xi te: “Nkarhi wu fikile wa leswaku lowo tshembeka a fungha vanhu vo tano ni ku tlhela a va papalata, naswona u ta va byela leswaku a nge he va byarhisi vavanuna vo tano vutihlamuleri byo va vakulu.” *
17, 18. Vamakwerhu vo tala emavandlheni va angule njhani eka nkongomiso lowu humaka eka hlonga ro tshembeka naswona xana vanhu va timiliyoni va angule njhani eka malembe ya 100 lama hundzeke?
17 Lexi tsakisaka, vo tala evandlheni va hisekele ku landzela nkongomiso lowu humaka eka hlonga ro tshembeka. Va swi teke ku ri lunghelo ku hoxa xandla eka ntirho wa ku chumayela hi rungula ra Mfumo. Xihondzo xo Rindza xa March 15, 1926, xi te: “Vatotiwa va ta va vatirheli va ku tirhandzela . . . leswaku va byela vanhu hi rungula leri.” Vatotiwa volavo vo tshembeka va hanye hi ku pfumelelana ni marito ya vuprofeta lama kumekaka eka Pisalema 110:3 naswona va tikombise va ri vaseketeri lava tiyimiseleke va Hosi leyi nga Mesiya.
18 Eka malembe ya 100 lama hundzeke, vanhu va timiliyoni va tinyikele hi ku tirhandzela leswaku va chumayela hi Mfumo. Eka tindzimana ti nga ri tingani leti landzelaka, hi ta bula hi ndlela leyi va chumayeleke ha yona
“Hambetani Mi Lava Mfumo . . . Ku Sungula”
19. Ha yini hi yingisa xileriso xa Yesu xa leswaku ‘hi hambeta hi lava Mfumo ku sungula’?
19 Yesu u lerise valandzeri vakwe leswaku va ‘hambeta va lava Mfumo ku sungula.’ (Mat. 6:
20. Xana xifaniso xa Yesu xa xuma lexi fihliweke xi yi kombisa njhani ndlela leyi valandzeri vakwe a va ta angula ha yona eka xileriso xo va va hambeta va lava Mfumo ku sungula?
20 Yesu a a yi tiva ndlela leyi valandzeri vakwe a va ta angula ha yona eka xileriso xa leswaku va hambeta va lava Mfumo ku sungula. Xiya xifaniso xakwe xa xuma lexi fihliweke. (Hlaya Matewu 13:
21, 22. Xana vaseketeri va Mfumo vo tshembeka va swi kombisa njhani leswaku va lava Mfumo ku sungula? Nyika xikombiso.
21 Vaseketeri vo tshembeka va Mfumo va swi kombisa hi swiendlo ku nga ri hi marito ntsena leswaku va rhangisa Mfumo ku sungula. Va nyiketela vutomi bya vona, vuswikoti bya vona ni swilo swa vona eka ntirho wo chumayela hi Mfumo. Vo tala va titsone swo tala leswaku va kota ku nghenela ntirho wa nkarhi hinkwawo. Vachumayeri hinkwavo va ku tirhandzela va swi vone hi ya vona leswaku Yehovha u katekisa lava rhangisaka Mfumo ku sungula. Xiya xikombiso xin’wana xa le minkarhini yo sungula.
22 Avery na Lovenia Bristow va tirhe swin’we tanihi makhalipotiya (maphayona) edzongeni wa le United States ku sukela eku heleni ka va-1920. Endzhaku ka malembe yo hlayanyana, Lovenia u te: “Mina na Avery hi ve ni malembe yo tala lawa hi tiphineke ha wona entirhweni wo chumayela ku sukela loko hi sungule ku phayona. Ku ve ni minkarhi yo tala laha a hi nga swi tivi leswaku hi ta yi kuma kwihi mali yo xava petirolo kumbe swakudya. Kambe minkarhi hinkwayo Yehovha a hi khathalela. A hi tshikanga ku phayona. Hakunene minkarhi hinkwayo a hi ri ni leswi a hi swi lava.” Lovenia u tsundzuka siku rin’wana leri a va tirha edorobeni ra Pensacola, le Florida naswona a va nga ri na mali swin’we ni swakudya. Va vuye ekaya va fika endhawini leyi ku tshamaka swakudya naswona va kume minkwama yimbirhi leyikulu ya swakudya leyi a yi ri ni xiphephana lexi a xi tsariwe marito lama nge, “Swi huma eka vamakwerhu va le Vandlheni ra Pensacola lava mi rhandzaka.” * Loko a languta eka makume ya malembe lama a ma heteke a ri entirhweni wa nkarhi hinkwawo, Lovenia u te: “Yehovha a nga si tshama a hi tshika. A nga si tshama a wu tekela ehansi ntshembo lowu hi nga na wona eka yena.”
23. Xana u titwa njhani hi ntiyiso wa Mfumo lowu u wu kumeke naswona u tiyimisele ku endla yini?
23 A hi nge heti nkarhi lowu fanaka eku chumayeleni hinkwerhu ka hina. Swiyimo swa hina a swi fani. Hambiswiritano, hinkwerhu ka hina hi nga swi teka ku ri lunghelo ku chumayela hi mahungu lamanene hi moya-xiviri hinkwawo. (Kol. 3:
24. Hi kwihi ku hetiseka lokukulu loku Mfumo wu ku hetisiseke emasikwini lawa ya makumu?
24 Eka lembe-xidzana leri hundzeke, hakunene Hosi a yi ri karhi yi hetisisa marito ya yona ya vuprofeta lama tsariweke eka Matewu 24:
^ ndzim. 5 EBibeleni, mberha yi fambisana ni ku tala.
^ ndzim. 10 Xiphephana lexi nge To Whom the Work Is Entrusted xi hlamusela leswi: “Ntirho wa The Golden Age i ku chumayela hi rungula ra mfumo hi yindlu ni yindlu. . . . Endzhaku ko chumayela, n’wini wa muti u fanele a nyikiwa kopi ya The Golden Age hambiloko xikhokhelo xi endliwile kumbe xi nga endliwanga!” Eka malembe lama landzeleke, vamakwerhu va khutaziwe ku endlela vanhu swikhokhelo swa The Golden Age ni Xihondzo xo Rindza. Eku sunguleni ka February 1, 1940, vanhu va Yehovha va khutaziwe ku nyika vanhu tikopi ta timagazini ni ku vika nhlayo ya leti va ti fambiseke.
^ ndzim. 16 Hi nkarhi wolowo, vakulu a va hlawuriwa hi ku va va vhoteriwa hi vandlha. Hikokwalaho, vandlha a ri ala ku vhotela vavanuna lava a va ala ku ya ensin’wini. Ku cinca ka ndlela leyi vakulu a va hlawuriwa ha yona ku ta buriwa ha yona eka Ndzima 12.
^ ndzim. 20 Yesu u boxe yinhla leyi fanaka eka xifaniso xakwe xa n’wamabindzu loyi a fambeke a lava perela leyi nga ni ntikelo lowukulu. Loko n’wamabindzu a yi kuma, u xavisa swilo hinkwaswo leswi a nga na swona leswaku a yi xava. (Mat. 13:
^ ndzim. 22 Mavandlha a va ma vitaniwa tikhampani.
DYONDZA SWO TALA
Xana U ‘Hisekela Mintirho Leyinene’?
Xihloko lexi xi hlamusela ndlela leyi ku hisekela ka hina ntirho wo chumayela ni ku tikhoma lokunene swi endlaka vanhu va lava ku tiva Xikwembu ha yona.
Tirhela Yehovha Masiku Ya Khombo Ma Nga Si Ta
I malunghelo wahi yo hlawuleka lawa Vakreste lava dyuhaleke va nga na wona yo endla leswi engetelekeke entirhweni wa vona wa nsimu?


text:
Dyondzo 104: Yesu A Tlhelela eTilweni
Loko masiku ma ri karhi ma famba, Yesu u humelele eka valandzeri vakwe ko tala. Siku rin’wana u humelele eka vadyondzisiwa vakwe va kwalomu ka 500. Loko a humelela eka vona, xana wa swi tiva leswi Yesu a a vulavula na vona ha swona? Mfumo wa Xikwembu. Yehovha u rhumele Yesu emisaveni leswaku a ta dyondzisa hi Mfumo. Kutani u hambete a endla sweswo hambiloko se a pfuxiwile.
Xana wa tsundzuka leswaku mfumo wa Xikwembu i yini? Ina, Mfumo i hulumendhe ya Xikwembu ya xiviri leyi nga etilweni, naswona Yesu hi yena Loyi Xikwembu xi n’wi hlawuleke leswaku a va hosi. Tanihi laha hi dyondzeke hakona, Yesu u kombise leswaku u ta va hosi leyinene ngopfu hi ku phamela lava nga ni ndlala, a horisa lava vabyaka ni ku pfuxa lava feke!
Kutani loko Yesu a ta va hosi etilweni ku ringana gidi ra malembe, xana misava yi ta va njhani? Ina, misava hinkwayo yi ta va paradeyisi yo saseka. A ku nge he vi na tinyimpi, vugevenga, vuvabyi hambi ku ri rifu. Ha swi tiva leswaku leswi i ntiyiso hikuva Xikwembu xi endle misava yi va paradeyisi leswaku vanhu va yi tsakela. Hi yona mhaka leyi xi endleke ntanga wa Edeni eku sunguleni. Nakambe Yesu u ta tiyiseka leswaku leswi Xikwembu xi lavaka leswaku swi endliwa, swa hetiseka.
Kutani ku fike nkarhi wa leswaku Yesu a tlhelela etilweni. Yesu u humelele eka vadyondzisiwa vakwe ku ringana masiku ya 40. Hikwalaho a va tiyiseka leswaku wa hanya nakambe. Kambe loko a nga si siya vadyondzisiwa vakwe u va byele a ku: ‘Tshamani eYerusalema kukondza mi kuma moya lowo kwetsima.’ Moya lowo kwetsima i matimba ya Xikwembu lama tirhaka, ku fana ni moya lowu hungaka, a wu ta pfuna valandzeri vakwe ku endla ku rhandza ka Xikwembu. Eku heteleleni, Yesu u te: ‘Mi ta chumayela hi mina ku ya fika etindhawini ta le kule swinene ta misava.’
Endzhaku ka loko Yesu a vule leswi, ku humelele nchumu wo hlamarisa. U sungule ku tlhandlukela etilweni, hilaha u n’wi vonaka hakona laha. Kutani papa ri n’wi fihlile a nga ha vonaki, naswona vadyondzisiwa a va ha n’wi vonanga nakambe. Yesu u tlhandlukele etilweni, naswona u sungule ku fuma valandzeri vakwe emisaveni a ri kwale.
1 Vakorinto 15:3-8; Nhlavutelo 21:3, 4; Mintirho 1:1-11.
Swivutiso
- I vadyondzisiwa vangani lava voneke Yesu hi siku rin’we, naswona u vulavule na vona hi yini?
- Xana Mfumo wa Xikwembu i yini, naswona vutomi byi ta va njhani emisaveni loko Yesu a fuma a ri Hosi ku ringana gidi ra malembe?
- Xana Yesu u humelele eka vadyondzisiwa vakwe ku ringana masiku mangani, kambe sweswi i nkarhi wa leswaku a endla yini?
- Loko Yesu a nga si siya vadyondzisiwa vakwe, xana u va byele ku endla yini?
- Ku humelela yini eka xifaniso lexi, naswona swi te njhani leswaku Yesu a nga ha vonaki?
Swivutiso swo engetela
- Hlaya 1 Vakorinto 15:3-8.
Ha yini muapostola Pawulo a vulavule hi ku tiyiseka malunghana ni ku pfuxiwa ka Yesu, naswona hi swihi swilo leswi Vakreste namuntlha va nga vulavulaka ha swona hi ku tiyiseka?
- Hlaya Mintirho 1:1-11.
Xana ntirho wo chumayela wu andze ku ya fika kwihi, hilaha Mintirho 1:8 yi swi hlamuseleke hakona ka ha ri emahlweni?


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Genesa 21:1-34
21 Kutani Yehovha a yisa nyingiso wakwe eka Sara hilaha a vuleke hakona, Yehovha a endla hilaha a vuleke+ hakona eka Sara.2 Sara a tika+ kutani a tswalela Abrahama n’wana emalembeni yakwe ya vudyuhari enkarhini lowu vekiweke, lowu Xikwembu xi vulavuleke na yena ha wona.+3 Hikwalaho Abrahama a n’wi thya vito ra Isaka,+ n’wana wakwe loyi a velekeriweke yena, loyi Sara a n’wi tswaleleke yena.4 Kutani Abrahama a yimbisa Isaka n’wana wakwe loko a ri ni masiku ya nhungu hi vukhale, hilaha Xikwembu xi n’wi leriseke hakona.+5 Abrahama a a ri ni malembe ya 100 hi vukhale loko a tswaleriwa Isaka n’wana wakwe.6 Kutani Sara a ku: “Xikwembu xi ndzi lunghiselele ku hlekiwa: un’wana ni un’wana loyi a nga ta swi twa u ta ndzi hleka.”+7 A engeta a ku: “I mani loyi a a ta byela Abrahama a ku, ‘Kunene Sara u ta an’wisa vana,’ tanihi leswi ndzi velekeke n’wana emalembeni yakwe ya vudyuhari?”8 N’wana a kula naswona a lumuriwa;+ kutani Abrahama a lunghiselela nkhuvo lowukulu hi siku ra ku lumuriwa ka Isaka.9 Sara a a tshamela ku vona n’wana loyi Agara lowa Muegipta+ a n’wi tswaleleke Abrahama, a ri karhi a vungunya.+10 Kutani a ku eka Abrahama: “Hlongola hlonga leri ra xisati ni n’wana wa rona, hikuva n’wana wa hlonga leri ra xisati a nga ka a nga vi mudyandzhaka swin’we ni n’wana wa mina Isaka!”+11 Kambe leswi a swi n’wi tsakisanga Abrahama nikatsongo malunghana ni n’wana+ wakwe.12 Kutani Xikwembu xi ku eka Abrahama: “U nga pfumeleli nchumu xa leswi Sara a tshamelaka ku ku byela swona malunghana ni mufana ni hlonga ra wena ra xisati xi ku hetela ntsako. Yingisa rito rakwe, hikuva leswi swi nga ta vitaniwa mbewu ya wena swi ta huma eka Isaka.+13 Loko ku ri n’wana wa hlonga ra xisati,+ na yena ndzi ta n’wi endla tiko, hikuva i n’wana+ wa wena.”14 Abrahama a pfuka nimpundzu swinene kutani a teka xinkwa ni gula ra dzovo ra mati a swi nyika Agara,+ a swi veka ekatleni ra yena, a n’wi nyika ni n’wana,+ a n’wi hlongola. Kutani a famba a tsendzeleka emananga ya Bera-xeba.+15 Eku heteleleni mati ma hela+ eguleni ra dzovo, kutani a lahlela+ n’wana ehansi ka xin’wana xa swihlahla.16 Hiloko a suka a ya tshama ehansi a ri yexe, empfhukeni wo ringana ku copiwa ka vurha, hikuva u te: “A ndzi lavi ku swi vona loko n’wana a fa.”+ Hikwalaho a tshamela ekulenyana kutani a sungula ku tlakusa rito rakwe a rila.+17 Hiloko Xikwembu xi twa rito ra mufana,+ kutani ntsumi ya Xikwembu yi vitana Agara yi ri ematilweni, yi ku eka yena:+ “Swo yini hi wena, Agara? U nga chavi, hikuva Xikwembu xi twe rito ra mufana lahaya a nga kona.18 Suka u yima, tlakula mufana u n’wi khoma hi voko, hikuva ndzi ta n’wi endla tiko+ lerikulu.”19 Xikwembu xi n’wi pfula mahlo kutani a vona xihlovo xa mati;+ a famba a ya tata gula ra dzovo hi mati, a nyika ni mufana leswaku a nwa.20 Xikwembu xi hambeta xi va ni mufana,+ a ya emahlweni a kula, a tshama emananga; a va mucopi.+21 Kutani a ya tshama emananga ya Parani,+ mana wakwe a n’wi tekela nsati etikweni ra Egipta.22 Hi nkarhi wolowo, Abimeleke xikan’we na Fikolo murhangeri wa vuthu rakwe va ku eka Abrahama: “Xikwembu xi na wena eka hinkwaswo leswi u swi endlaka.+23 Kutani sweswi, ndzi hlambanyele kwala hi Xikwembu+ leswaku u nge hi kanganyisi, mina ni vana va mina ni switukulwana+ swa mina; leswaku hi ku ya hi rirhandzu leri tshembekeke leri ndzi tirhisaneke na wena ha rona,+ u ta tirhisana na mina ni tiko leri u luveleke+ eka rona.”24 Hiloko Abrahama a ku: “Ndzi ta hlambanya.”+25 Endzhaku ka loko Abrahama a sole Abimeleke hi matimba malunghana ni xihlovo xa mati lexi malandza ya Abimeleke ma xi tekeke hi ku lwa,+26 Abimeleke a ku: “A ndzi tivi leswaku i mani la endleke leswi, hambi ku ri wena a wu ndzi byelanga, na mina a ndzi nga si swi twa ku fikela namuntlha.”+27 Hiloko Abrahama a teka tinyimpfu ni tihomu a swi nyika Abimeleke,+ kutani havumbirhi bya vona va endla ntwanano.+28 Loko Abrahama a yimise nkombo wa swinyimpfana swa ntlhambi swi ri swoxe,29 Abimeleke a ya emahlweni a ku eka Abrahama: “Swinyimpfana swa nkombo leswi u swi yimiseke swi ri swoxe laha, swi vula yini?”30 Kutani a ku: “U ta amukela swinyimpfana swa nkombo leswi nga evokweni ra mina, swi va vumbhoni+ bya leswaku ndzi cele xihlovo lexi.”31 Hi yona mhaka leyi a thyeke ndhawu yoleyo Bera-xeba,+ hikuva havumbirhi bya vona va hlambanye xihlambanyo kwalaho.32 Kutani va endla ntwanano+ eBera-xeba, lowu endzhaku ka wona Abimeleke na Fikolo murhangeri wa vuthu rakwe va nga suka va yima va tlhelela etikweni ra Vafilisita.+33 Endzhaku ka sweswo a byala murhi wa mutamarisiki eBera-xeba kutani kwalaho a vitana vito ra Yehovha+ Xikwembu lexi tshamaka hilaha ku nga riki na makumu.+34 Kutani Abrahama a tshama masiku yo tala a ri muluveri etikweni ra Vafilisita.+


text:
Nkutsulo
—I ‘Nyiko Leyi Hetisekeke’ Leyi Humaka Eka Tatana
“Nyiko yin’wana ni yin’wana leyinene ni nyiko yin’wana ni yin’wana leyi hetisekeke yi huma . . . ka Tatana.”—YAK. 1:17.
TINSIMU: 148, 109
1. I mikateko yihi leyi lunghiselelo ra nkutsulo ri endlaka leswaku hi yi kuma?
HI KUMA mikateko yo tala hikwalaho ka gandzelo ra nkutsulo ra Yesu Kreste. Lunghiselelo ra nkutsulo ri endla swi koteka leswaku vana va Adamu vo lulama va va xiphemu xa ndyangu wa Xikwembu. Nkutsulo wu tlhela wu endla swi koteka leswaku hi va ni lunghelo ro hanya hilaha ku nga heriki hi tsakile. Nakambe, gandzelo ra nkutsulo ra Kreste ri endla swo tala ku tlula ku hi nyika vumundzuku lebyinene. Ku va Yesu a fe a tshembekile eka Yehovha swi lulamise timhaka leti khumbaka swivumbiwa swa le tilweni ni swa laha misaveni.—Hev. 1:8, 9.
2. (a) Hi swihi swilo swa nkoka swinene leswi Yesu a swi katseke exikhongelweni xakwe? (Vona xifaniso lexi nga eku sunguleni ka xihloko lexi.) (b) Hi ta kambisisa yini exihlokweni lexi?
2 Loko ku sale malembe mambirhi Yesu a nga si fa ni ku nyikela gandzelo ra nkutsulo, u dyondzise vadyondzisiwa vakwe ndlela yo khongela, u te va khongela hi ndlela leyi: “Tata wa hina la nge matilweni, vito ra wena a ri kwetsimisiwe. Mfumo wa wena a wu te. Ku rhandza ka wena a ku endleke emisaveni, hilaha ku endlekaka hakona etilweni.” (Mat. 6:9, 10) Leswaku hi ya hi wu tlangela swinene nkutsulo, a hi kambisiseni leswaku wu fambisana njhani ni ku kwetsimisiwa ka vito ra Xikwembu, Mfumo wa xona ni ku hetiseka ka xikongomelo xa xona.
“VITO RA WENA A RI KWETSIMISIWE”
3. Xana vito ra Yehovha ri yimela yini naswona Sathana u ri thyakise njhani?
3 Exikhongelweni xakwe xa xikombiso, Yesu u rhange hi ku vula leswaku vito ra Xikwembu ri kwetsimisiwa. Vito ra Yehovha ri yimela leswi a nga swona. Siku rin’wana loko Yesu a khongela, u kombetele eka Yehovha tanihi “Tatana wo Kwetsima.” (Yoh. 17:11) Tanihi leswi Yehovha a kwetsimaka ni milawu yakwe ya kwetsima. Hambiswiritano, le ntangeni wa Edeni, Sathana u sole mfanelo ya Xikwembu yo va xi vekela vanhu milawu. Hi ku hembela Yehovha, Sathana u thyakise vito Rakwe ro kwetsima.—Gen. 3:1-5.
4. Yesu u ri vangamise njhani vito ra Xikwembu?
4 Yesu a a ri rhandza swinene vito ra Yehovha. (Yoh. 17:25, 26) U endle hinkwaswo leswi a nga swi kotaka leswaku a ri vangamisa. (Hlaya Pisalema 40:8-10.) Loko a ri laha misaveni, hambileswi a hetisekile Yesu u swi kombisile leswaku swa koteka ku hanya hi ku landza milawu ya Yehovha hi ku tshembeka. Hambiloko Sathana a endle leswaku a xaniseka a tlhela a fa kambe Yesu u tshame a tshembekile eka Tata wakwe wa le tilweni. Hi ku tshama a tshembekile, Yesu u kombise leswaku munhu loyi a hetisekeke a nga swi kota ku hanya hi milawu ya Xikwembu yo lulama.
5. Hi nga swi kombisa njhani leswaku hi vangamisa vito ra Xikwembu?
5 Hi nga swi kombisa njhani leswaku ha ri rhandza vito ra Yehovha? Hi nga swi kombisa hi ndlela leyi hi tikhomaka ha yona. Yehovha u lava leswaku hi kwetsima. (Hlaya 1 Petro 1:15, 16.) Leswi swi vula leswaku hi fanele hi gandzela Yehovha ntsena naswona hi n’wi yingisa hi timbilu ta hina hinkwato. Hambiloko hi xanisiwa, hi endla hinkwaswo leswi hi nga swi kotaka leswaku hi hanya hi milawu ya Yehovha yo lulama. Loko hi hanya hi ndlela leyinene, vanhu va ta hi xixima naswona sweswo swi ta endla leswaku vito ra Yehovha ri vangamisiwa. (Mat. 5:14-16) Tanihi vanhu lava kwetsimaka, hi swi kombisa hi mahanyelo ya hina leswaku milawu ya Yehovha i yinene ni leswaku swihehlo swa Sathana i mavunwa. Loko hi endla swihoxo, ha hundzuka hilaha ku heleleke naswona hi tshika ku endla swilo leswi nga tisaka xisandzu eka Yehovha.—Ps. 79:9.
6. Ha yini Yehovha a hi teka hi ri lava lulameke hambileswi hi nga hetisekangiki?
6 Hikwalaho ka gandzelo ra Kreste, Yehovha u rivalela hinkwavo lava kombisaka ripfumelo eka yena. Nakambe u amukela hinkwavo lava tinyiketelaka eka yena. Yehovha u teka Vakreste lava totiweke tanihi vana vakwe naswona lava tshembekaka va “tinyimpfu tin’wana” u va teka tanihi vanghana vakwe. (Yoh. 10:16; Rhom. 5:1, 2; Yak. 2:21-25) Ninamuntlha, nkutsulo wu endla hi va ni vuxaka lebyinene ni Tata wa hina wa le tilweni naswona wu endla hi kota ku vangamisa vito rakwe.
“MFUMO WA WENA A WU TE”
7. Hi yihi mikateko leyi nga ta va kona eMfun’weni wa Xikwembu hikwalaho ka nkutsulo?
7 Eka xikhongelo xakwe xa xikombiso, Yesu u tlhele a kombela Xikwembu a ku: “Mfumo wa wena a wu te.” Xana nkutsulo wu fambisana njhani ni Mfumo wa Xikwembu? Nkutsulo wu endla swi koteka leswaku ku hlengeletiwa lava 144 000 leswaku va ta va tihosi ni vaprista swin’we na Kreste etilweni. (Nhlav. 5:9, 10; 14:1) Yesu ni lava a nga ta fuma na vona, lava vumbaka Mfumo wa Xikwembu va ta endla leswaku vanhu lava yingisaka va vuyeriwa eka nkutsulo ku ringana malembe ya gidi. Misava yi ta hundzuriwa paradeyisi naswona vanhu hinkwavo vo tshembeka va ta ya va hetiseka kutani ndyangu wa Xikwembu wa le tilweni ni wa laha misaveni wu ta va ni vun’we. (Nhlav. 5:13; 20:6) Yesu u ta pfotlosa nhloko ya nyoka a tlhela a herisa swihehlo hinkwaswo swa Sathana.—Gen. 3:15.
8. (a) Yesu u va pfune njhani vadyondzisiwa vakwe leswaku va vona nkoka wa Mfumo wa Xikwembu? (b) Namuntlha hi wu seketela njhani Mfumo wa Xikwembu?
8 Loko a ha ri laha misaveni, Yesu u pfune vadyondzisiwa vakwe leswaku va vona nkoka wa Mfumo wa Xikwembu. Endzhaku ka loko a khuvuriwile, hi ku hatlisa u sungule ku chumayela “mahungu lamanene ya mfumo wa Xikwembu” etindhawini to hambanahambana. (Luka 4:43) Loko Yesu a nga si tlhelela etilweni u byele vadyondzisiwa vakwe leswaku va fanele va nyikela vumbhoni ha yena “ku ya fika endhawini ya le kule swinene ya misava.” (Mint. 1:6-8) Hikwalaho ka ntirho wo chumayela hi Mfumo, vanhu emisaveni hinkwayo va ta va ni lunghelo ro dyondza hi nkutsulo ni ku fumiwa hi Mfumo wa Xikwembu. Namuntlha hi seketela Mfumo lowu hi ku seketela vamakwavo va Kreste laha misaveni leswaku ntirho wo chumayela mahungu lamanene ya Mfumo wu endliwa emisaveni hinkwayo.—Mat. 24:14; 25:40.
“KU RHANDZA KA WENA A KU ENDLEKE EMISAVENI”
9. Ha yini hi nga tiyisekaka leswaku Yehovha u ta xi hetisisa xikongomelo xakwe hi vanhu?
9 Yesu a vula yini loko a ku: “Ku rhandza ka wena a ku endleke emisaveni”? Yehovha i Muvumbi wa swilo hinkwaswo. Loko Yehovha a vula leswaku swi ta endleka, hakunene swa endleka. (Esa. 55:11) A nge ku pfumeleli ku xandzuka ka Sathana ku endla leswaku xikongomelo xa Yena hi vanhu xi nga hetiseki. Ku sukela loko misava yi tumbuluxiwile, Yehovha a a lava leswaku misava yi tala hi vana va Adamu na Evha lava hetisekeke. (Gen. 1:28) Loko Adamu na Evha a va fe va nga ri na vana, xikongomelo xa Xikwembu hi ku tata misava hi vatukulu va vona a xi nga ta hetiseka. Hambileswi Adamu na Evha va dyoheke, Yehovha u va pfumelerile leswaku va va ni vana. Hi ku tirhisa nkutsulo, Xikwembu xi nyika vanhu hinkwavo lava kombisaka ripfumelo eka xona lunghelo ra leswaku va tlhela va va lava hetisekeke ni ku hanya hilaha ku nga heriki. Yehovha wa va rhandza swinene vanhu naswona u lava leswaku hinkwavo lava n’wi yingisaka va hanya hilaha a a lava hakona.
10. Lava feke va ta vuyeriwa njhani eka nkutsulo?
10 Ku vuriwa yini hi vanhu va tibiliyoni lava feke va nga ri kumanga lunghelo ro tiva ni ku tirhela Yehovha? Nkutsulo wu endla swi koteka leswaku vafi va tlhela va pfuxiwa. Tata wa hina wa le tilweni la nga ni rirhandzu u ta tlhela a va pfuxa ni ku va nyika lunghelo ro dyondza hi xikongomelo xa yena kutani va kuma vutomi lebyi nga heriki. (Mint. 24:15) Yehovha u lava leswaku vanhu va hanya ku nga ri leswaku va fa. Tanihi leswi a nga Munyiki wa vutomi, u ta va Tatana eka vanhu hinkwavo lava nga ta pfuxiwa. (Ps. 36:9) Hikwalaho, swa fanela leswi Yesu a hi dyondziseke ku khongela hi ndlela leyi: “Tata wa hina la nge matilweni.” (Mat. 6:9) Yehovha u nyike Yesu lunghelo ro pfuxa lava feke. (Yoh. 6:40, 44) EParadeyisini Yesu u ta va “ku pfuka ni vutomi.”—Yoh. 11:25.
11. I yini leswi Xikwembu xi lavaka ku swi endlela “ntshungu lowukulu”?
11 Ku hanana ka Yehovha a hi ka vanhu vo karhi ntsena, Yesu u te: “Mani na mani la endlaka ku rhandza ka Xikwembu, hi yena a nga makwerhu wa xinuna, hi yena a nga makwerhu wa xisati, hi yena a nga manana.” (Mar. 3:35) Xikwembu xi lava leswaku vanhu vo tala va “ntshungu lowukulu” lava humaka ematikweni hinkwawo ni tinyimba hinkwato ni tindzimi hinkwato va va vagandzeri va xona. Lava kombisaka ripfumelo eka nkutsulo ni lava endlaka ku rhandza ka Xikwembu va ta huwelela va ku: “Ku ponisiwa hi ku kolota Xikwembu xa hina, lexi tshameke exiluvelweni, ni le ka Xinyimpfana.”—Nhlav. 7:9, 10.
12. Xikongomelo xa Xikwembu hi vanhu xi kombisiwe njhani eka xikhongelo xa xikombiso?
12 Xikongomelo xa Yehovha hi vanhu lava yingisaka xi vonaka eka marito ya xikhongelo xa Yesu xa xikombiso. Hi ku pfumelelana ni xikhongelo lexi, hi lava ku endla hinkwaswo leswi hi nga swi kotaka leswaku hi vangamisa vito ra Yehovha ni ku n’wi kwetsimisa. (Esa. 8:13) Vito ra Yesu ri vula leswaku “Yehovha I Muponisi,” naswona ku ponisiwa ka hina hikwalaho ka nkutsulo ku tisa xichavo ni ku vangama eka vito ra Yehovha. Mfumo wa Xikwembu hi wona lowu nga ta endla leswaku vanhu lava yingisaka va tiphina hi vuyelo lebyi tisiwaka hi nkutsulo. Entiyisweni, xikhongelo xa xikombiso xi hi tiyisekisa leswaku a ku na nchumu lexi nga sivelaka leswaku ku rhandza ka Xikwembu ku hetiseka.—Ps. 135:6; Esa. 46:9, 10.
TLANGELA NKUTSULO
13. Loko hi khuvuriwa hi va hi kombisa yini?
13 Ndlela yin’wana ya nkoka leyi hi nga kombisaka ku tlangela nkutsulo ha yona i ku va hi nyiketela vutomi bya hina eka Yehovha, hi kombisa ripfumelo eka nkutsulo ni ku va hi khuvuriwa. Loko hi khuvuriwa hi kombisa leswaku “hi va Yehovha.” (Rhom. 14:8) Nakambe loko hi khuvuriwa hi kombela Yehovha leswaku a hi nyika ripfalo lerinene. (1 Pet. 3:21) Yehovha u hlamula xikombelo xa hina hi ku hi basisa hi gandzelo ra ngati ya Yesu. Ha tiyiseka leswaku u ta hi nyika hinkwaswo leswi a hi tshembisaka swona.—Rhom. 8:32.
14. Ha yini hi lerisiwa ku rhandza vaakelani va hina?
14 Hi yihi ndlela yin’wana leyi hi nga kombisaka ku tlangela nkutsulo ha yona? Tanihi leswi rirhandzu ku nga rona leri susumetelaka Yehovha eka nchumu wun’wana ni wun’wana lowu a wu endlaka, hikwalaho u lava leswaku vagandzeri vakwe va kombisa mfanelo leyi ya nkoka swinene ku nga rirhandzu. (1 Yoh. 4:8-11) Hi kombisa leswaku hi lava ku va “vana va Tata wa [hina] la nge matilweni” hi ku va hi rhandza vaakelani va hina. (Mat. 5:43-48) Xileriso lexi nge rhandza muakelani xi landzela lexi nge u fanele u rhandza Yehovha. (Mat. 22:37-40) Ndlela yin’wana ya nkoka leyi hi kombisaka rirhandzu ro tano ha yona eka vaakelani va hina i ku chumayela mahungu lamanene ya Mfumo wa Xikwembu. Loko hi kombisa rirhandzu leri eka vanhu van’wana hi va hi vangamisa Xikwembu. Entiyisweni, loko hi yingisa xileriso xa Xikwembu xo rhandza vanhu van’wana ngopfungopfu vamakwerhu, ndlela leyi hi xi rhandzaka ha yona yi ta “endliwa [yi] hetiseka eka hina.”—1 Yoh. 4:12, 20.
NKUTSULO WU TISA MIKATEKO LEYI HUMAKA EKA YEHOVHA
15. (a) Hi yihi mikateko leyi hi yi kumaka sweswi? (b) Hi yihi mikateko leyi hi nga ta yi kuma enkarhini lowu taka?
15 Yehovha u ri loko hi kombisa ripfumelo eka nkutsulo, swidyoho swa hina swi ta “hlanguriwa.” U ta hi rivalela swidyoho swa hina hinkwaswo. (Hlaya Mintirho 3:19-21.) Hilaha se hi swi voneke ha kona, Yehovha u xave malandza yakwe lama totiweke hi nkutsulo leswaku ma va vana vakwe. (Rhom. 8:15-17) Kasi hina hinkwerhu va “tinyimpfu tin’wana” swi fana ni loko Yehovha a hi nyike xitifiketi lexi kombisaka leswaku hi ta va vana vakwe lexi tsariweke vito ra hina. Loko se hi hetisekile naswona hi ponile eka ndzingo wo hetelela, Yehovha u ta tsaka swinene loko a sayina xitifiketi xolexo ni ku hi amukela leswaku hi va vana vakwe va laha misaveni. (Rhom. 8:20, 21; Nhlav. 20:7-9) Rirhandzu leri Yehovha a nga na rona eka vana vakwe i ra hilaha ku nga heriki. Mikateko leyi vaka kona hikwalaho ka nkutsulo i ya hilaha ku nga heriki. (Hev. 9:12) Nyiko leyi ya nkutsulo yi ta tshama yi ri ya risima. A ku na munhu kumbe nchumu wo karhi lowu nga ta hi tekela yona.
16. Nkutsulo wu hi pfuna njhani leswaku hi ntshunxeka hi ku helela?
16 Diyavulosi a nge swi koti ku sivela vanhu hinkwavo lava hundzukaka hi ku helela leswaku va va xiphemu xa ndyangu wa Yehovha. Yesu u te la misaveni a ta hi fela “kan’we swi helela kwalaho.” Kutani nkutsulo lowu i wa hilaha ku nga heriki. (Hev. 9:24-26) Wu ta herisa xidyoho lexi hi xi kumeke eka Adamu. Hi nkhensa gandzelo ra Kreste leri endlaka leswaku hi ntshunxeka eka misava leyi yo biha leyi lawuriwaka hi Sathana ni leri endlaka leswaku hi nga ha ri chavi rifu.—Hev. 2:14, 15.
17. Rirhandzu ra Yehovha ri vula yini eka wena?
17 Switshembiso swa Xikwembu swa tshembeka. Ku fana ni leswi milawu yakwe ya ntumbuluko yi nga cincacinciki, Yehovha a nga cinci naswona a nge tsandzeki ku hetisisa switshembiso swakwe. (Mal. 3:6) Yehovha u hi nyike nchumu lowukulu ngopfu ku tlula vutomi. U hi nyike rirhandzu. Bibele yi ri: “Hina se hi tiva rirhandzu leri Xikwembu xi nga na rona eka hina naswona hi ri khorwile. Xikwembu i rirhandzu.” (1 Yoh. 4:16) Misava hinkwayo yi ta va paradeyisi, hi ta va ni ntsako lowukulu naswona un’wana ni un’wana u ta kombisa mfanelo ya Xikwembu ku nga rirhandzu. Kutani malandza hinkwawo ya Yehovha lama nga etilweni ni laha misaveni ma ta huwelela ma ku: “Ku dzuneka ni ku vangama ni vutlhari ni ku nkhensa ni ku xiximiwa ni matimba ni ntamu a swi ve eka Xikwembu xa hina hi masiku ni masiku. Amen.”—Nhlav. 7:12.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Ezekiyele 41:1-26
41 A ya emahlweni a ndzi tisa etempeleni, a pima tiphuphu ta le tlhelo, laha a ku ri swisungunu swa tsevu hi ku anama, lahaya a ku ri ni swisungunu swa tsevu hi ku anama, ku anama ka phuphu ya le tlhelo.2 Ku anama ka vungheno a ku ri swisungunu swa khume, matlhelo ya vungheno a ma ri swisungunu swa ntlhanu laha, ma ri swisungunu swa ntlhanu lahaya. Kutani a pima ku leha ka byona, ku ri swisungunu swa 40; ku anama, ku ri swisungunu swa 20.3 Hiloko a nghena endzeni, a pima phuphu ya le tlhelo ya vungheno, swisungunu swimbirhi; vungheno, swisungunu swa tsevu; ku anama ka vungheno a ku ri swisungunu swa nkombo.4 A pima ku leha ka byona, swisungunu swa 20; ku anama ka byona, ku ri swisungunu swa 20,+ emahlweni ka tempele. A ku eka mina: “Leyi i Ndhawu yo Kwetsima Ngopfu.”+5 A ya emahlweni a pima khumbi ra yindlu, swisungunu swa tsevu. Ku anama ka kamara ra le tlhelo a ku ri swisungunu swa mune, ematlhelo hinkwawo; a swi ri tano yindlu hinkwayo, ematlhelo hinkwawo.+6 Makamara ya le tlhelo a ma ri kamara ra le tlhelo leri nga ehenhla ka kamara ra le tlhelo, swithezi swinharhu, swiyenge swa 30; a ma nghena eka khumbi ra yindlu, ku nga makamara ya le tlhelo lama rhendzeleke, leswaku ma hlanganisiwa ni khumbi, kambe a ma hlanganisiwanga ni khumbi ra yindlu.+7 A ku ndlandlamuxiwa ni phaseji leyi rhendzelekaka yi ya ehenhla swinene eka makamara ya le tlhelo, hikuva phaseji ya yindlu a yi ya ehenhla swinene ka yindlu matlhelo hinkwawo.+ Hikokwalaho a ku ri ni ku ndlandlamuxiwa ka yindlu yi ya ehenhla, ku suka eka xithezi xa le hansi, munhu a a swi kota ku tlhandlukela eka xithezi xa le henhla-henhla,+ hi xithezi xa le xikarhi.8 Kutani ndzi vona leswaku a ku ri ni xitupu xo tlakuka xa yindlu ematlhelo hinkwawo. Loko ku ri masungulo ya makamara ya le tlhelo, a ku ri ni rihlanga leri heleleke ra swisungunu swa tsevu leri hlanganisaka.+9 Ku anama ka khumbi ra kamara ra le tlhelo, ku ya ehandle, a ku ri swisungunu swa ntlhanu. A ku ri ni ndhawu leyi yi siyiweke yi pfulekile loko ku akiwa makamara ya le tlhelo ya yindlu.10 Exikarhi ka makamara yo dyela eka wona,+ ku anama a ku ri swisungunu swa 20 ku rhendzeleka ni yindlu hinkwayo, ematlhelo hinkwawo.11 Vungheno bya kamara ra le tlhelo a byi ri endhawini leyi yi siyiweke yi pfulekile, vungheno byin’we a byi ri en’walungwini, vungheno byin’wana byi ri edzongeni; ku anama ka ndhawu leyi yi siyiweke yi pfulekile a ku ri swisungunu swa ntlhanu, ematlhelo hinkwawo.12 Muako lowu a wu ri emahlweni ka ndhawu ya le tlhelo, leyi tlhelo ra yona a ri ri evupela-dyambu, a wu aname swisungunu swa 70. Khumbi ra muako a ri aname swisungunu swa ntlhanu, ri ri tano ematlhelo hinkwawo; ku leha ka rona a ku ri swisungunu swa 90.13 Hiloko a pima yindlu, yi lehe swisungunu swa 100; kutani ndhawu ya le tlhelo ni muako ni makhumbi ya yona, swi lehe swisungunu swa 100.14 Ku anama ka yindlu emahlweni ka yona ni ndhawu ya le tlhelo ku ya evuxeni a ku ri swisungunu swa 100.15 Hiloko a pima ku leha ka muako emahlweni ka ndhawu ya le tlhelo leyi a yi ri endzhaku ka wona ni makupakupa ya yona eka tlhelo leri ni le ka tlhelo lerin’wana, ku va swisungunu swa 100.Ni tempele ni ndhawu ya le mpfungwe+ ni makupakupa ya xivava;16 tinyangwa ni mafasitere lama nga ni marimba yo lala,+ makupakupa a ma swi rhendzerile hi vunharhu bya swona. Emahlweni ka nyangwa a ku fuleriwe hi ntsandza ematlhelo hinkwawo,+ ku suka ehansi ku ya emafasitereni; mafasitere a ma funengetiwile.17 Ku ya ehenhla ka vungheno ni ku ya fika endlwini ya le mpfungwe ni le handle ni le henhla ka khumbi hinkwaro ematlhelo hinkwawo, endlwini ya le mpfungwe ni le handle, a ku ri ni mimpimo,18 hambi ku ri makerubu+ lama vatliweke ni swifaniso swa murhi wa ncindzu,+ ku ri ni xifaniso xa murhi wa ncindzu exikarhi ka kerubu ni kerubu, kerubu a yi ri ni swikandza swimbirhi.+19 Xikandza xa munhu a xi langute xifaniso xa murhi wa ncindzu eka tlhelo leri, xikandza xa xinghalana xa ntshiva a xi ri ekusuhi ni xifaniso xa murhi wa ncindzu eka tlhelo lerin’wana,+ swi vatliwe endlwini hinkwayo ematlhelo hinkwawo.20 Ku suka ehansi ku ya evunghenweni bya le henhla a ku ri ni makerubu lama vatliweke ni swifaniso swa murhi wa ncindzu, ekhumbini ra tempele.21 Loko ku ri tempele, rimba ra kona a ri ri ni matlhelo ya mune yo ringana;+ emahlweni ka ndhawu yo kwetsima a ku ri ni nchumu lowu langutekaka ku fana ni ku languteka loku landzelaka:22 alitari ya ntsandza a yi tlakuke swisungunu swinharhu, ku leha ka yona a ku ri swisungunu swimbirhi, a yi ri ni tinsika ta yona ta le yinhleni.+ Ku leha ka yona ni makhumbi ya yona a swi endliwe hi ntsandza. A ya emahlweni a ndzi byela a ku: “Leri i tafula leri nga emahlweni ka Yehovha.”+23 Tempele ni ndhawu yo kwetsima a swi ri ni tinyangwa timbirhi.+24 Timbanti a ti ri ta tinyangwa, hatimbirhi a ti pfulekela matlhelo hinkwawo. Nyangwa yin’we a yi ri ni timbanti timbirhi, ni leyin’wana a yi ri ni timbanti timbirhi.25 Ehenhla ka tona, ehenhla ka tinyangwa ta tempele, a ku endliwe makerubu ni swifaniso swa murhi wa ncindzu,+ ku fana ni leswi swi endleriweke makhumbi, a ku ri ni xiangamelo xa ntsandza emahlweni ka rikupakupa ehandle.26 A ku ri ni mafasitere ya marimba yo lala+ ni swifaniso swa murhi wa ncindzu laha ni lahanya ematlhelo ka rikupakupa ni makamara ya le tlhelo ya yindlu ni swiangamelo.


text:
Xana Sayense Ya Pfumelelana Ni Bibele?
Nhlamulo ya Bibele
Ina, hambileswi Bibele yi nga riki buku ya sayense, ya pakanisa loko yi vulavula hi timhaka ta sayense. Xiya swikombiso swin’wana leswi kombisaka leswaku sayense ni Bibele swa pfumelelana nileswaku yi vulavula hi swilo swa sayense leswi hambaneke ngopfu ni leswi vanhu vo tala a va pfumela eka swona hi nkarhi wa ku tsariwa ka yona.
Vuako hinkwabyo byi ve ni masungulo. (Genesa 1:1) Ku hambana ni sweswo, mintsheketo yo tala ya khale yi hlamusela leswaku vuako hinkwabyo a byi tumbuluxiwanga kambe byi lo tiendlekela. Vababilona a va pfumela leswaku swikwembu leswi velekeke vuako hinkwabyo swi huma eka malwandle mambirhi. Mintsheketo yin’wana yi vula leswaku vuako byi huma eka tandza lerikulu swinene.
Siku ni siku vuako byi lawuriwa hi milawu ya ntumbuluko ku nga ri swikwembu swa hava. (Yobo 38:33; Yeremiya 33:25) Mintsheketo yi dyondzisa leswaku vanhu a va swi koti ku tisirhelela eka swiendlo swa tihanyi leswi vangiwaka hi swikwembu.
Misava yi hayekiwe empfhukeni. (Yobo 26:7) Vanhu vo tala va khale a va pfumela leswaku misava a yi ri xiphepherhele lexi seketeriweke hi xihontlovila kumbe xiharhi xo tanihi nyarhi kumbe mfutsu.
Mati ya le lwandle ma hisiwa hi dyambu kutani ma hundzuka nkahelo lowu tlhandlukelaka exibakabakeni ivi ma na ma ri mpfula, gamboko kumbe xihangu kutani milambu ni swihlovo swi kuma mati. (Yobo 36:27, 28; Eklesiasta 1:7; Esaya 55:10; Amosi 9:6) Magriki ya khale a ma anakanya leswaku milambu yi kuma mati ehansi ka lwandle naswona mhaka leyi yi hangalake ku fikela hi va-1800.
Tintshava ta tlakuka ti tlhela ti wa naswona leti nga kona namuntlha ti tshame ti va ehansi ka lwandle. (Pisalema 104:6, 8) Ku hambana ni sweswo, mintsheketo yo tala yi vula leswaku tintshava a ti endliwe hi swikwembu.
Ku basa swi sirhelela rihanyo. Nawu lowu a wu nyikiwe tiko ra Israyele a wu katsa swileriso swa ndlela leyi munhu a a fanele a hlamba ha yona endzhaku ko khoma ntsumbu, ndlela leyi va faneleke va khomiwa ha yona lava nga ni vuvabyi lebyi tlulelaka ni leswaku munhu a a fanele a celela thyaka rakwe endzhaku ko tipfuna. (Levhitika 11:28; 13:1-5; Deteronoma 23:13) Yin’wana ya tindlela to tshungula leyi a yi tirhisiwa aEgipta loko ku humesiwa milawu leyi, a yi katsa ku chela mbanga hi murhi lowu a wu katsiwe ni thyaka ra munhu.
Xana Bibele ya hoxisa loko swi ta etimhakeni ta sayense?
Ndzavisiso lowu tshembekaka wa Bibele wu kombisa leswaku a yi hoxisi. Xiya swilo leswi landzelaka leswi nga riki ntiyiso malunghana ni ku va Bibele yi pakanisa etimhakeni ta sayense:
Mavunwa: Bibele yi vula leswaku vuako byi tumbuluxiwe hi masiku ya tsevu lawa ha rin’we ri nga ni tiawara ta 24.
Ntiyiso: Bibele yi vula leswaku Xikwembu xi tumbuluxe vuako hinkwabyo enkarhini lowu hundzeke. (Genesa 1:1) Nakambe masiku ya ku tumbuluxa lawa ku vulavuriwaka ha wona eka Genesa ndzima 1 i masiku yo leha lama nga hlamuseriwangiki hi ku kongoma. Entiyisweni nkarhi lowu misava ni matilo swi tumbuluxiweke ha wona wu tlhela wu vuriwa “siku.”—Genesa 2:4.
Mavunwa: Bibele yi vula leswaku swimila swi ve kona loko dyambu ri nga si va kona leswaku ku va ni endlelo ra fotosintesisi.—Genesa 1:11, 16.
Ntiyiso: Bibele yi kombisa leswaku dyambu, ku nga yin’wana ya tinyeleti leyi nga xiphemu xa “matilo,” ri endliwe ku nga si va ni swimilana. (Genesa 1:1) Hi “siku” ro sungula ra ku tumbuluxa, ku sungule ku vonaka miseve ya dyambu emisaveni. Loko xibakabaka xi ri karhi xi pfuleka hi “siku” ra vunharhu, dyambu a ri ya ri voninga swinene leswaku ku va ni endlelo ra fotosintesisi. (Genesa 1:3-5, 12, 13) Hi ku famba ka nkarhi dyambu ri sungule ku tlhava kahle emisaveni.—Genesa 1:16.
Mavunwa: Bibele yi vula leswaku dyambu ri rhendzeleka emisaveni.
Ntiyiso: Eklesiasta 1:5 yi ri: “Dyambu ri voningile, naswona dyambu ri perile, ri vuya endhawini ya rona leyi ri nga ta voninga eka yona, ri ri karhi ri hefemuteka.” Hambiswiritano, mhaka leyi yi hlamusela xiyimo xa dyambu loko hi ri languta hi ri laha emisaveni. Hambi ku ri namuntlha, munhu a nga tirhisa marito lama nge ku “huma ka dyambu” ni ku “pela ka dyambu” kambe a ri karhi a tiva leswaku misava yi rhendzeleka ehandle ka dyambu.
Mavunwa: Bibele yi vula leswaku misava i xiphepherhele.
Ntiyiso: Bibele yi tirhisa marito lama nge emakumu ya misava ku kombetela “endhawini ya le kule swinene ya misava”; leswi a swi vuli leswaku misava i xiphepherhele kumbe yi ni makumu. (Mintirho 1:8) Hilaha ku fanaka, marito lama nge “ematlhelweni ya mune ya misava” i xiga-ririmi lexi vulaka misava hinkwayo; namuntlha munhu a nga tirhisa matlhelo ya mune ya khampasi tanihi xifananisi.—Esaya 11:12; Luka 13:29.
Mavunwa: Bibele yi vula leswaku mpimo wa xirhendzevutana wu ringana ni ku anama ka xona loku andzisiweke kanharhu kambe lowu pimiwaka hi mpimo lowu vuriwaka pi (π) wa kwalomu ka 3.1416.
Ntiyiso: Mimpimo ya “lwandle leri endliweke hi ku n’okisiwa” leyi nga eka 1 Tihosi 7:23 na 2 Tikronika 4:2 yi kombisa leswaku a ri aname hi swisungunu swa khume naswona “a ri rhendzeriwe hi ngoti ya swisungunu swa 30 matlhelo hinkwawo.” Swi nga ha endleka leswaku mimpimo leyi a yi ri tinomboro leti nga ekusuhi na kusuhi. Nakambe swi nga endleka leswaku makumu ni ku anama a swi yimela mimpimo ya le ndzeni ni le handle ka xihlambelo.
DYONDZA SWO TALA
Xana Timbhoni Ta Yehovha Ta Pfumela Leswaku Misava Yi Tumbuluxiwe Hi Masiku Ya Xiviri Ya Tsevu?
Xana a wu swi tiva leswaku mavonelo yo hlayanyana ya swidyondzeki leswi pfumelaka leswaku misava yi tumbuluxiwe hi masiku ya xiviri ya tsevu ma kanetana ni Bibele?
Bibele I Buku Leyi Humaka Eka Xikwembu
Xana Bibele yi nga ku pfuna njhani leswaku u langutana ni swiphiqo swa wena? Ha yini u tshemba vuprofeta bya yona?


text:
Dyondzo 54: Wanuna Wa Matimba Lamakulu Ngopfu
Xana wa ri tiva vito ra wanuna wa matimba lamakulu ngopfu la tshameke a hanya? I muavanyisi la vuriwaka Samsoni. Yehovha hi yena a nyikeke Samsoni matimba. Hambiloko Samsoni a nga si velekiwa, Yehovha u byele mana wakwe a ku: ‘Ku nga ri khale u ta veleka n’wana wa jaha. Yena u ta rhangela eku poniseni Vaisrayele eka Vafilisita.’
Vafilisita a va ri vanhu vo homboloka lava a va tshama eKanana. A va ri ni vavanuna vo tala va nyimpi, naswona a va xanisa Vaisrayele swinene. Siku rin’wana loko Samsoni a ri karhi a ya laha ku tshamaka Vafilisita, ku humelele nghala leyikulu yi bonga, yi n’wi landza. Kambe Samsoni u dlaye nghala ya kona hi mavoko. U tlhele a dlaya madzana-dzana ya Vafilisita vo homboloka.
Endzhakunyana Samsoni u rhandzane ni wansati un’wana la vuriwaka Delila. Varhangeri va Vafilisita va tshembise leswaku ha un’we wa vona u ta nyika Delila swiphemu swa 1 100 swa silivhere loko o va byela leswaku Samsoni u ma kuma kwihi matimba lamakulu swonghasi. Delila a a lava mali yoleyo. A a nga tshembekanga eka Samsoni, kumbe eka vanhu va Xikwembu. Kutani u hambete a vutisa Samsoni leswaku u ma kuma kwihi matimba wolawo.
Eku heteleleni, Delila u endle leswaku Samsoni a n’wi byela leswaku u ma kuma kwihi matimba yakwe. Samsoni u te: ‘A ndzi si tshama ndzi tsemetiwa misisi. Ku sukela loko ndzi tswariwile, Xikwembu xi ndzi hlawule leswaku ndzi va nandza wa xona wo hlawuleka la vuriwaka Munaziri. Loko ndzo tsemiwa misisi, matimba ya mina ma ta hela.’
Kutani loko Delila a twe sweswo, u etlerise Samsoni emindzhumbini yakwe. Hiloko a vitana munhu un’wana leswaku a tsemeta misisi yakwe. Loko Samsoni a pfuka, a a hele matimba. Hiloko Vafilisita va ta va ta n’wi khoma. Va n’wi xokole mahlo hamambirhi kutani va n’wi endla hlonga ra vona.
Siku rin’wana Vafilisita a va ri ni nkhuvo lowukulu wo gandzela xikwembu xa vona Dagoni, hiloko va humesa Samsoni ekhotsweni leswaku va ta endla xihlekiso ha yena. Hi nkarhi wolowo, misisi ya Samsoni se a yi kurile. Samsoni u byele xifanyetana lexi n’wi khomeke hi voko a ku: ‘Ndzi kombela u ndzi khomisa tiphuphu leti khomeke muako lowu.’ Kutani Samsoni u khongele eka Yehovha a kombela matimba, kutani a khoma tiphuphu teto. U huwelele a ku: ‘A ndzi fe ni Vafilisita.’ A ku ri ni Vafilisita va 3 000 enkhubyeni wolowo, naswona loko Samsoni a susumeta tiphuphu, yindlu yi sungule ku hirimuka kutani yi dlaya vanhu volavo hinkwavo lavo biha.
Vaavanyisi tindzima 13 ku ya eka 16.
Swivutiso
- I mani vito ra wanuna wa matimba lamakulu la tshameke a hanya, naswona i mani loyi a n’wi nyikeke matimba?
- Xana Samsoni u tshame a yi endla yini nghala leyikulu, hilaha u swi vonaka hakona laha xifanisweni?
- Hi xihi xihundla lexi Samsoni a xi byeleke Delila exifanisweni lexi, naswona sweswo swi va pfune njhani Vafilisita ku n’wi khoma?
- Xana Samsoni u va dlaye njhani Vafilisita va 3 000 lava a va ri valala hi siku leri a feke ha rona?
Swivutiso swo engetela
- Hlaya Vaavanyisi 13:1-14.
Xana Manowa ni nsati wakwe va va vekele njhani vatswari xikombiso lexinene eku dyondziseni ka vana va vona?
- Hlaya Vaavanyisi 14:5-9 na 15:9-16.
Xana mhaka ya Samsoni ya ku dlaya nghala, ku tsema mapindza lamantshwa lawa a a bohiwe ha wona ni ku tirhisa rihlaya ra mbhongolo ya xinuna ku dlaya vanhu va 1 000, yi ku kombisa njhani ku tirha ka moya lowo kwetsima wa Yehovha?
Xana moya lowo kwetsima wu hi pfuna njhani namuntlha?
- Hlaya Vaavanyisi 16:18-31.
Xana Samsoni xi n’wi khumbe njhani xinakulobye xo biha, naswona hi nga dyondza yini eka leswi?
DYONDZA SWO TALA
Khadi Ra Bibele Ra Samsoni
Kuma leswaku i yini lexi endleke Samsoni a va ni matimba.


text:
Dyondzo 89: Yesu A Basisa Tempele
Yesu u vonaka a karihe hakunene laha, a swi tano ke? Xana wa swi tiva leswaku i yini xi n’wi karihiseke ngopfu? Hikwalaho ka leswi vavanuna lava, lava nga etempeleni ya Xikwembu eYerusalema a va ri ni makwanga. A va ringeta ku endla mali yo tala hi vanhu lava teke laha ku ta gandzela Xikwembu.
Xana wa swi vona swinkuzana ni tinyimpfu ni matuva lawa hinkwawo? Phela, vavanuna lava a va xavisa swifuwo leswi etempeleni. Xana wa swi tiva leswaku ha yini? Hileswi Vaisrayele a va lava swifuwo ni swinyenyana leswaku va endlela Xikwembu magandzelo.
Nawu wa Xikwembu a wu vula leswaku loko Muisrayele a dyohile, a a fanele a endlela Xikwembu gandzelo. Nakambe a ku ri ni minkarhi yin’wana leyi Vaisrayele a va fanele va endla magandzelo. Kambe, xana Muisrayele a a ta swi kuma kwihi swinyenyana kumbe swifuwo swo endlela Xikwembu gandzelo ha swona?
Vaisrayele van’wana a va ri ni swinyenyana ni swifuwo. Kutani a va ta nyikela ha swona. Kambe Vaisrayele vo tala a va nga ri na swifuwo kumbe swinyenyana. Naswona van’wana a va tshama ekule ngopfu ni le Yerusalema lerova a va nga ta swi kota ku ta ni swifuwo swa vona etempeleni. Hikwalaho vanhu a va fika laha va xava swifuwo kumbe swinyenyana leswi a va swi lava. Kambe vavanuna lava a va swi durhisa ngopfu swifuwo leswi a va swi xavisa. A va rhoba vanhu. Tlhandlakambirhi, a va nga fanelanga va xavisela etempeleni ya Xikwembu.
Hi swona leswi karihiseke Yesu. Hikwalaho u menule matafula ya vavanuna lava ni ku hangalasa mali ya vona. U tlhele a endla ximoko hi tintambhu kutani a humesa swifuwo sweswo hinkwaswo etempeleni. U lerise vavanuna lava a va xavisa matuva, a ku: ‘Ma humeseni laha! Tshikani ku endla yindlu ya Tatana yi va yindlu yo bindzula eka yona.’
Van’wana va valandzeri va Yesu a va ri na yena kwale tempeleni eYerusalema. Va hlamarile ku vona leswi Yesu a a swi endla. Hiloko va tsundzuka marito ya le Bibeleni lama vulavulaka hi N’wana wa Xikwembu, lama nge: ‘U ta dyiwa hi ku hisekela yindlu ya Xikwembu.’
Loko Yesu a ri eYerusalema enkhubyeni wa Paseka, u endle masingita yo tala. Endzhaku ka sweswo, Yesu u suke eYudiya kutani a sungula riendzo rakwe ro tlhelela eGaleliya. Kambe loko a ri endleleni, u hundze hi le mugangeni wa Samariya. A hi voneni leswi humeleleke kwalaho.
Yohane 2:13-25; 4:3, 4.
Swivutiso
- Ha yini ku xavisiwa swifuwo etempeleni?
- I yini leswi endlaka leswaku Yesu a hlundzuka?
- Hilaha u nga swi vonaka hakona laha xifanisweni, xana Yesu u endla yini naswona u va lerisa ku endla yini vavanuna lava xavisaka matuva?
- Loko valandzeri va Yesu va vona leswi a swi endlaka, swi va tsundzuxe yini?
- Hi xihi xifundzha lexi Yesu a hundzeke eka xona loko a tlhelela eGaleliya?
Xivutiso xo engetela
- Hlaya Yohane 2:13-25.
Loko hi kambisisa mhaka ya Yesu ya ku hlundzukela vacincisi va mali lava a va ri etempeleni, xana hi rihi langutelo lerinene malunghana ni ku endla bindzu eHolweni ya Mfumo?
DYONDZA SWO TALA
Yesu A Basisa Tempele
Hlaya rungula ra Bibele kutani u kuma swilo swa mune leswi hoxeke eka xifaniso lexi.


text:
NHLOKO-MHAKA YA XIFUNENGETO | XANA U KONA LOYI A NGA KOTAKA KU TIVA VUMUNDZUKU?
Swin’wana Leswi Vhumbhiweke Swi Endlekile Kambe Swo Tala A Swi Endlekanga
Xana u nga swi tsakela ku tiva vumundzuku bya wena? Lexi i xivutiso lexi vanhu vo tala va tsakelaka ku tiva nhlamulo ya xona. Ku ni vo tala lava vhumbhaka hi swiendlakalo swa nkarhi lowu taka kambe ku va ni vuyelo byo hambana-hambana. Xiya leswi landzelaka:
VAN’WASAYENSE va tirhisa switirhisiwa swa xiyimo xa le henhla ni mali yo tala leswaku va kota ku vhumbha swilo swo hambana-hambana, swo tanihi ndlela leyi nthyakiso wu nga ta khumba misava ha yona ni loko ku ta va ni mpfula.
VAKAMBISISI LAVA NGA NI VUTSHILA va vhumbha hi ku cinca loku nga ta va kona eka timhaka ta mabindzu ni ta tipolitiki. Warren Buffett ku nga un’wana wa swigili emisaveni, ku vuriwa leswaku u ni vuswikoti byo vhumbha eka swa mabindzu. Mukambisisi un’wana loyi a vuriwaka Nate Silver, u hlayele tinhlayo hi ndlela yakwe leswaku a kota ku vhumbha hi vumundzuku bya swa tipolitiki ta le United States ni lava a va ta kuma masagwadi eka tifilimi ta le Hollywood.
RUNGULA RA KHALE ri tekiwa tanihi vuprofeta. Vanhu van’wana namuntlha va teka ku hetiseka ka rungula leri tsariweke hi Michel de Notredame (Nostradamus) hi va-1500. Khalendara ya Mayan leyi heleke hi December 21, 2012, van’wana va vule leswaku i xikombiso xa swiendlakalo swo chavisa swa nkarhi lowu taka.
VAFUNDHISI minkarhi yin’wana va vhumbha swiendlakalo swa misava swo chavisa leswaku va lemukisa vanhu ni leswaku va ta ti kumela valandzeri. Muprofeta Harold Camping swin’we ni valandzeri vakwe lava profeteke hi ku hela ka misava, va tivise leswaku misava yi ta herisiwa hi 2011. Lexi hlamarisaka hileswaku misava ya ha ri kona ninamuntlha.
VAKAMBISISI VA MIEHLEKETO va vula leswaku va ni vuswikoti byo vhumbha hi vumundzuku. Edgar Cayce na Jeane Dixon va pakanisile loko va vhumbhe hi swin’wana swa swiendlakalo swa kwalomu ka va-1900. Kambe hinkwavo va vhumbhe swilo swo tala leswi nga endlekangiki. Hi xikombiso, Dixon u vhumbhe hi Nyimpi Ya Vunharhu Ya Misava hi 1958 naswona Cayce u vhumbhe leswaku New York yi ta mbombomela elwandle hi va-1970.
Xana yi kona ndlela leyi u nga yi tshembaka yo kota ku vona vumundzuku? Xivutiso lexi i xa nkoka swinene. Loko a wo kota ku vona swiendlakalo leswi swa ha taka ka ha ri mahlweni, vutomi bya wena a byi nge vi ha yona ndlela leyi byi nga ha yona sweswi.


text:
Tshama U Ri Karhi U Hisekela Ntirho Wo Chumayela
KU CHUMAYELA mahungu lamanene i ntirho wa nkoka swinene lowu endliwaka emisaveni namuntlha. I lunghelo ku va muyimeri wa Yehovha entirhweni lowu wo dyondzisa. Hambiswiritano, minkarhi yin’wana swi nga ha ma tikela maphayona ni vahuweleri ku tshama va ri karhi va hisekela ntirho wo chumayela. Ha yini?
Vahuweleri van’wana va kuma vanhu va nga ri vangani vo bula na vona loko va chumayela hi yindlu ni yindlu hikuva vanhu vo tala va va va nga ri kona emakaya. Naswona loko vanhu va ri kona ekaya, swi nga ha endleka va nga ri tsakeli rungula ra Mfumo naswona va nga ha hi karihela. Vahuweleri van’wana va ni nsimu leyikulu swinene leyi vanhu va kona va tsakelaka mahungu lamanene, kambe va chava leswaku a va nge swi koti ku chumayela munhu un’wana ni un’wana la nga eka yona. Kasi van’wana va ni malembe yo tala va ri karhi va chumayela naswona va hele matimba hikuva makumu a ma si fika.
Ku ta va ni swihinga entirhweni wa hina wo chumayela leswi nga khumbaka ndlela leyi hi hisekaka ha yona. Hi hanya emisaveni leyi lawuriwaka hi “lowo homboloka,” Sathana Diyavulosi, hikwalaho ha swi tiva leswaku swi ta hi tikela ku chumayela mahungu lamanene.—1 Yohane 5:19.
Ku nga khathariseki swihinga leswi u hlangavetanaka na swona entirhweni wo chumayela, tiyiseka leswaku Yehovha u ta ku pfuna leswaku u swi hlula. Kambe u nga endla yini leswaku u wu hisekela swinene ntirho wo chumayela? A hi kambisiseni swiringanyeto swin’wana.
PFUNA VAHUWELERI LAVANTSHWA
Lembe ni lembe, magidi ya vanhu va khuvuriwa va va Timbhoni ta Yehovha. Loko wa ha ku khuvuriwa, u nga dyondza swo tala eka lava nga ni malembe yo tala va ri karhi va chumayela. Naswona loko u ri ni malembe yo tala u ri muhuweleri, xana u nga letela vahuweleri lava ha riki vantshwa? Sweswo swi nga ha ku endla u tsaka swinene.
Yesu a a swi tiva leswaku vadyondzisiwa vakwe a va lava nkongomiso leswaku va ta va vadyondzisi lava nga ni vuswikoti, kutani u va kombise ndlela yo chumayela. (Luka 8:1) Ninamuntlha, vanhu lava ha ku khuvuriwaka va fanele va leteriwa hi ndlela leyi fanaka leswaku va va vahuweleri lava nga ni vuswikoti.
A hi fanelanga hi anakanya leswaku leswi muhuweleri lontshwa a yaka ensin’wini, u le ku dyondzeni ka ndlela yo dyondzisa. U fanele a leteriwa hi muleteri la nga ni musa ni rirhandzu. Muhuweleri la nga ni ntokoto u fanele a n’wi dyondzisa ndlela (1) yo lunghiselela ni yo titoloveta leswi a nga swi vulaka eka n’wini wa muti, (2) yo burisana ni vanhu, (3) yo fambisa minkandziyiso, (4) yo tlhela a endzela lava kombiseke ku tsakela ni (5) yo sungula dyondzo ya Bibele. Muhuweleri lontshwa a nga va ni vuswikoti loko a xiyisisa a tlhela a tekelela ndlela leyi muhuweleri la nga ni ntokoto a dyondzisaka ha yona. (Luka 6:40) Naswona muhuweleri lontshwa u ta titwa a ri ni xivindzi hi ku tiva leswaku ku ni munhu la lunghekeleke ku n’wi pfuna loko a lava mpfuno. Ku bumabumela ni ku nyika muhuweleri lontshwa swiringanyeto swi nga n’wi pfuna.—Eklesiasta 4:9, 10.
BURISANA NI LOYI U TIRHAKA NA YENA NSIMU
Ku nga khathariseki matshalatshala ya wena yo burisana ni vini va miti, masiku man’wana u nga va ni mabulo lamanene ni loyi u tirhaka na yena nsimu. Tsundzuka leswaku Yesu u rhume vadyondzisiwa vakwe leswaku va ya chumayela “hi vambirhi-mbirhi.” (Luka 10:1) Loko va ri karhi va tirha swin’we, a va khutazana. Hi ni nkarhi lowunene wo “khutazana” loko hi tirha ni vamakwerhu ensin’wini.—Varhoma 1:12.
Hi swihi swilo swin’wana leswi mi nga bulaka ha swona? Xana un’wana wa n’wina wa ha ku va ni ntokoto lowu khutazaka loko a ri ensin’wini? Xana ku ni yinhla leyi tsakisaka leyi u yi dyondzeke eka dyondzo ya wena n’wini kumbe eka dyondzo ya ndyangu? Xana ku ni yinhla yo karhi leyi u yi tweke eminhlanganweni leyi ku khutazeke? Minkarhi yin’wana u nga ha va u tirha ni muhuweleri loyi u nga n’wi tiviki kahle. Kumbexana u nga n’wi vutisa leswaku u wu kume njhani ntiyiso. I yini lexi n’wi khorwiseke leswaku leyi i nhlengeletano ya Yehovha? Hi wahi malunghelo kumbe mintokoto leyi a veke na yona? Kumbexana u nga n’wi byela mintokoto leyi u veke na yona loko u ri karhi u tirhela Yehovha. Ku nga khathariseki leswaku vanhu va le nsin’wini va angula njhani, loko u tirha ni munhu wo karhi ensin’wini, mi va ni nkarhi lowunene wo tshama mi ri karhi “mi akana.”—1 Vatesalonika 5:11.
ANTSWISA NDLELA LEYI U YI ENDLAKA HA YONA DYONDZO YA MUNHU HI YEXE
Leswaku hi tshama hi ri karhi hi hisekela ntirho wo chumayela, hi fanele hi antswisa ndlela leyi hi yi endlaka ha yona dyondzo ya munhu hi yexe. “Hlonga ro tshembeka ni ro tlhariha” ri humesa rungula leri vulavulaka hi swilo swo hambanahambana leswi hi nga dyondzaka ha swona. (Matewu 24:45) A hi buleni hi xikombiso xin’we xa mhaka leyi hi nga yi kambisisaka eka dyondzo ya munhu hi yexe: Ha yini ntirho wo chumayela wu ri wa nkoka swinene? Bokisi leri nge “ Ha Yini U Fanele U Tshama U Ri Karhi U Hisekela Ntirho Wo Chumayela?” ri hlamusela swivangelo swin’wana.
Loko wo kambisisa tinhla leti hlamuseriweke eka bokisi rolero u nga susumeteleka ku ya emahlweni u chumayela hi ku hiseka. Mhaka yin’wana leyi u nga endlaka ndzavisiso ha yona i ku ringeta ku xaxameta swivangelo swin’wana swa le Matsalweni leswi endlaka u chumayela hi ku hiseka. Kutani anakanyisisa hi swivangelo swoleswo. Loko u endla tano, u ta ya u wu hisekela swinene ntirho wo chumayela.
TIYIMISELE KU RINGETA TINDLELA LETINTSHWA TO CHUMAYELA
Nkarhi ni nkarhi nhlengeletano ya Yehovha yi ringanyeta tindlela leti nga hi pfunaka ku antswisa ntirho wa hina wo chumayela. Hi xikombiso, ku engetela eka ntirho wa hina wo chumayela hi yindlu ni yindlu, hi nga tlhela hi ringeta ku chumayela hi ku tsala mapapila, hi riqingho, ku chumayela exitarateni kumbe etindhawini tin’wana ta mani na mani ni ku chumayela vanhu hi xitshuketa kumbe loko va ri entirhweni. Kumbexana hi nga tlhela hi kunguhata ku chumayela etindhawini leti ku nga ni Timbhoni titsongo kumbe laha ti nga riki kona.
Xana u tiyimiserile ku ringeta tindlela letintshwa? Vo tala lava ringeteke ku tirhisa swiringanyeto leswi swi va fambele kahle. Xiya swikombiso swinharhu.
Makwerhu wa xisati la vuriwaka April u endle xiboho xo ringeta ku tirhisa xiringanyeto lexi a xi kumeka eka xin’wana xa swihloko leswi a swi ri eka Vutirheli Bya Mfumo malunghana ni ku sungula tidyondzo ta Bibele. U kombele ku dyondza Bibele ni vanhu vanharhu lava a tirhaka na vona. April u hlamarile a tlhela a tsaka loko havanharhu ka vona va pfumele ku dyondzeriwa va tlhela va sungula ku ya eminhlanganweni ya vandlha.
Hi tlhele hi khutaziwa ku lava vanhu lava nga ha tsakelaka swihloko swo karhi eka timagazini ta hina. Mulanguteri un’wana wa muganga le United States u fambise Xalamuka! eka timininjhere ta switolo hinkwaswo leswi ku xavisiwaka mavhilwa ya timovha endhawini yo karhi. Yena ni nsati wakwe va tlhele va fambisa Xalamuka! leyi nga ni swihloko leswi vulavulaka hi madokodela etindhawini to tlula 100 leti madokodela ma tirhelaka eka tona. Mulanguteri loyi u vula leswaku maendzo lawa ma pfune vanhu leswaku va tolovelana ni ntirho wa hina wo chumayela ni minkandziyiso ya hina. Endzhaku ko tiva vanhu va le nsin’wini ya vona ku antswa, mulanguteri loyi wa muganga ni nsati wakwe va kote ku endla maendzo yo vuyela yo tala.
Makwerhu wa xisati la vuriwaka Judy u tsalele entsindza wa hina wa misava hinkwayo hikwalaho ka leswi a a tlangela xikhutazo xa leswaku hi chumayela hi riqingho. U vule leswaku mana wakwe loyi a a ri ni malembe ya 86 naswona a a ri ni mavabyi yo tala, a a chumayela vanhu hi riqingho nkarhi ni nkarhi. Hikwalaho, u sungule ku fambisa dyondzo ya Bibele ni mukhegula loyi a a ri ni malembe ya 92!
Swiringanyeto leswi kumekaka eka minkandziyiso ya hina swa tirha hakunene. Swi ringete! Swi nga ku pfuna leswaku u tshama u tsakile naswona u hisekela ntirho wo chumayela.
TIVEKELE TIPAKANI LETI U NGA KOTAKA KU TI FIKELELA
I yini leswi endlaka leswaku swi hi fambela kahle entirhweni wa hina wo chumayela? A swi yi hi leswaku hi fambise minkandziyiso yingani, hi fambisa tidyondzo ta Bibele tingani, kumbe leswaku hi pfune vanhu vangani leswaku va va Timbhoni ta Yehovha. Anakanya hi Nowa. Xana Nowa u pfune vanhu vangani handle ka ndyangu wakwe leswaku va va vagandzeri va Yehovha? Kambe a a ri muchumayeri loyi swi n’wi fambeleke kahle. Xa nkoka hileswaku hi tirhela Yehovha hi ku tshembeka.—1 Vakorinto 4:2.
Vahuweleri vo tala va swi xiya leswaku loko va lava ku tsakisiwa hi ntirho wa vona wo chumayela, va fanele va tivekela tipakani leti va nga kotaka ku ti fikelela. Hi tihi tin’wana ta kona? Tin’wana ta tona ti xaxametiwe eka bokisi leri nge “ Tivekele Tipakani Leti U Nga Kotaka Ku Ti Fikelela.”
Kombela Yehovha leswaku a ku pfuna leswaku ntirho wa wena wo chumayela wu ku vuyerisa naswona wu va ni xikongomelo. Loko u fikelela tipakani ta wena, u ta titwa u enerisekile hi ku tiva leswaku u endla leswi u nga swi kotaka leswaku u chumayela mahungu lamanene.
I ntiyiso leswaku swi nga ha tika ku chumayela mahungu lamanene. Kambe ku ni swilo swo karhi leswi u nga swi endlaka leswaku u hisekela ntirho wa wena wo chumayela. Vana ni mabulo lama khutazaka ni munhu loyi u tirhaka na yena nsimu, vana ni dyondzo ya munhu hi yexe leyi nga ni xikongomelo naswona u va na yona nkarhi ni nkarhi, ringeta ku tirhisa swiringanyeto leswi humaka eka hlonga ro tshembeka ni ro tlhariha naswona u tivekela tipakani leti u nga kotaka ku ti fikelela. Xa nkoka swinene, tsundzuka leswaku Yehovha Xikwembu u ku nyike lunghelo ra ku chumayela mahungu lamanene tanihi Mbhoni ya yena. (Esaya 43:10) U ta tsaka swinene loko u ri karhi u ya emahlweni u hisekela ntirho wo chumayela.


text:
KHODI YA MATIKHOMELE NA CHATARA YA VUKORHOKERI
MWEB yi tinyiketerile eka Khodi ya Matikhomele leyi hlamuselaka swipimelo swa le hansi swa matikhomele leswi MWEB yi ringetaka ku swi landzelela eka ku nyika vukorhokeri eka vatsarisiwa va yona.
MWEB yi tumbuluxile Khodi ya Matikhomele leyi hi ku landzelela swiletelo na swipimelo swa le hansi swa tichatara ta vatsarisiwa leti hlamuseriweke hi Independent Communications Authority of South Africa (“Vufambisi”) eka Xitiviso xa 1740 xa 2007 lexi kandziyisiweke eka Gazete ya Mfumo ya No 30553 ya siku ra 7 N’wendzamhala 2007 na le ka Xitiviso 272 xa 2008 lexi kandziyisiweke eka Gazete ya Mfumo ya No 30792 ya siku ra 25 Nyenyenyana 2008.
1. Leswi ku tibohiwaka eka swona
MWEB yi ta:-
1.1 tirha hi ku tshembeka, ni hi ndlela yo twala ya vutihlamuleri eka vutihlanganisi hinkwabyo na vatitsarisi na lava lavaka ku titsarisa;
1.2 vona leswaku vukorhokeri hinkwabyo an tiprodakti swi fikelela swipimelo leswi nga eka tilayisense ta MWEB ni le ka milawu hinkwayo na swinawana leswi nga fanela;
1.3 vona leswaku vatitsarisi va yona kumbe lava va nga ta va vatitsarisi va yona a va hlawuriwi ku ya hi rixaka, rimbewu, malembe, vukhongeri, vupfumeri, vulema, ririmi kumbe ndlela yo karhi ya rimbewu;
1.4 kombisa matikhomele ya kahle no tekela vatitsarisi va yona enhlokweni eka vutihlanganisi hinkwabyo;
1.5 nyika mahungu eka vatitsarisi va yona na lava va lavaka ku va vatitsarisi mayelana na vukorhokeri na tihakelo;
1.6 nyika vatitsarisi va yona na lava va lavaka ku va vatitsarisi mayelana na swilaveko swa vatitsarisi;
1.7 hlayisa mahungu ya vatitsarisi tani hi xihundla; naswona
1.8 tsundzuxa vatitsarisi va yona ku yisa swivilelo swa vona eka Vufambisi, laha MWEB yi tsandzekeke ku tisa xintshunxo hi ndlela leyi enetaka mutitsarisi.
2. Tifanelo ta mutirhisi
Tifanelo ta wena ku ya hi vukorhokeri lebyi MWEB yi byi nyikaka ti katsa (ehandle ka swipimelo) mfanelo yo:
2.1 nyikiwa vukorhokeri lebyi lavekaka ehandle ka xihlawuhlawu;
2.2 tihlawulela muphakeri wa vukorhokeri loyi u n’wi lavaka;
2.3 kuma khopi ya Khodi ya Matikhomele na Chatara ya Vukorhokeri hi Xinghezi na hi 1 (rin’we) tindzimi letin’wana ta ximfumo leti hlawuriweke hi MWEB;
2.4 Ku kuma na ku vutisa swivutiso mayelana na tirhekodo na mahungu lama nga na MWEB;
2.5 ku sirhelela mahungu ya wena, leswi katsaka mfanelo ya leswaku mahungu ya wena ya nga hundziseriwi eka ntlawa wa vunharhu ehandle ka mpfumelelo wa wena;
2.6 tisa xivilelo; no
2.7 lulamisa.
3. Ku nyika Mahungu
3.1 Mahungu mayelana na vukorhokeri byo hambanahambana, tiprodakti na tiphakeji leti kumekaka, mimpimo ya tihakelo, tihakelo na timali leti humeseriwaka vukorhokeri, tiprodakti na tiphakeji swa MWEB, na swipimelo leswi vekeriweke vukorhokeri, tiprodakti na tiphakeji swa MWEB, pholisi ya xihundla na vun’wini bya MWEB, pholisi ya tihakelo ta MWEB na vuxokoxoko bya vutihlanganisi lebyi nga kona:
3.1.1 eka homepage ya hina ya www.mweb.co.za;
3.1.2 ehansi ka “Switiviso swa Xinawu” eka homepage ya hina;
3.1.3 eka tifomo ta swikombelo leti faneleke ku tatiwa ku kuma vukorhokeri; na
3.1.4 le ka magoza yo navetisa na ya ku maketa.
3.2 Maendlele ya hina yo bila na ya ku lawula swivilelo ya kumeka eka Khodi leyi.
3.3 Hi ta ku nyika khopi ya bili kumbe inivhoyisi loko u yi lava.
3.4 Xikombelo xa wena xa vukorhokeri kumbe prodakti xi ta lawuriwa hi nkambelo wa khirediti kumbe ku maendlele yo hlela khombo. Leswi swi vula leswaku MWEB yi nga kombela no kuma Mahungu ya Xihundla ya wena, Mahungu ya Khirediti ya Vatirhisi na Mahungu Lama Hlamuseriweke (hilaha ya hlamuseriweke hakona eka National Credit Act, 2005) (“Mahungu yo Hlela”) eka tibyuro ta khirediti leti tsarisiweke leswaku ku endliwa nkambelo wa swa timali, ku vona loko u ta fikelela vutihlamuleri bya wena ku ya hi ntwanano lowu lavaka ku endliwa.
3.5 MWEB yi na lunghele ro endla nkambelo wa swa timali minkarhi hinkwayo loko u endla xikombelo xa vukorhokeri/ prodakti kumbe phakheji.
4. Swipimelo swa le hansi swa vukorhokeri lebyi nyikiwaka hi MWEB
4.1 MWEB yi ta ringeta ku fikelela mpimo wa 100% wo humelela eka xikombelo xa wena xo kuma vukorhokeri.
4.2 MWEB yi ta hlamula hi 3 (nharhu) wa timinete eka riqingho leri beriwa senthara ya tinqingho ya MWEB.
4.3 Electronic Communications Network Monitoring Centre ya hina yi tirha tiawara ta 24 (makumembirhi mune), masiku ya 7 (nkombo) hi vhiki.
4.4 Ehandle ka Electronic Communications Network Monitoring Centre ya hina, MWEB yin a vukorhokeri bya vatirhisi byo tinyiketela lebyi amukelaka no tisa swintshuxo swa swivilelo swa vatirhisi na swiphiqo swa vukorhikeri. Nseketelo wa vukorhekeri wa Mweb wa kumeka eka riqingho ka 087 0000 Musumbhuluko ku fika Mugqivela, 08h00 ku fikela 22h00 Sonto 01h00 ku fikela 22h00 na hi masiku yo wisa 08h00 ku fikela 22h00
5. Matirhele ya Swivlelo Swa Ku Bila
5.1 U languteriwile ku rhumela xivilelo xa ku bila eka complaints@mweb.co.za. Xivilelo xa wena xi languteriwile ku ta na leswi landzelaka;
5.1.1 khopi ya bili ya kona kumbe vuxokoxoko bya yona, xik. nomboro ya akhawunti;
5.1.2 xivangelo xa madzolonga;
5.1.3 ntsengo lowu vangaka madzolonga; na
5.1.4 mahungu ya nseketelo kumbe tidokhumente, loko swi kumeka.
5.2 MWEB yi ta teka xiboho mayelana na xivilelo xa ku bila na ku ku tivisa xiboho xa yona eka masiku ya khumen’we (14) yo tirha endzhaku ka ku amukela xivilelo xa wena.
5.3 U nga tihlanganisa na Vufambisi mayelana na xintshunxo xa madzolonga, loko u nga enetiwi hi mbuyelo wa MWEB wo tisa xintshunxo ea madzolonga lama.
5.4 Madzolonga lama ya ta hundziseriwa eka Komiti ya Swivilelo na Ntwanano - Complaints and Compliance Committee - ya Vufambisi hi ku landza xiyenge xa 17 (H) xa Nawu wa ICASA loko madzolonga lama ma nag ololoxiwi hi Vufambisi ha byoxe hilaha swi hlamuseriweke hakona eka xinawana xa 5.4.
6. Malangutela ya swivilelo, matekele ya swiboho na matirhele
6.1 Swivilelo hinkwaswo ehandle ka swivilelo swa ku bila swi fanele swi rhumeriwa eka MWEB naswona swi ta hleriwa hi MWEB hi ku landza leswi boxiweke eka xinawana 6.
6.2 U komberiwa ku hi nyika nkarhi wa ku ololoxa xiphiqo xa wena u nga si xi hundzisela eka Vufambisi.
6.3 U komberiwa ku kongomisa xivilelo xa wena eka complaints@mweb.co.za. Xivilelo xa wena xi fanele xi katsa leswi landzelaka:
6.3.1 vito ra wena na xivongo;
6.3.2 nomboro ya akhawunti;
6.3.3 siku xiphiqo xi nga sungula ha rona; na
6.3.4 na nhlamuselo yintsongo ya leswi tiseke xivilelo.
6.4 MWEB yi ta ku tivisa leswaku yi amukerile xivilelo xa wena eka masiku ya 3 (manharhu) ya ntirho endzhaku ka ku amukela xivilelo xolexo.
6.5 MWEB yi ta rhumela xiboho lexi tsariweke xa xivilelo xa wena eka masiku ya 14 (khumemune) yo tirha endzhaku ka ku kuma xivilelo, kumbe eka nkarhi lowu engeteriweke lowu ku pfumelelaniweke ha wona hikwalaho ko va xiboho lexi tekiwaka (ehandle ka swipimelo) xi nga emavokweni ya muphakeri kumbe ntlawa wa vunharhu wa vuphakeri bya vukorhokeri.
6.5.1 U nga tihlanganisa na Vufambisi ku kuma xitshunxo xa madzolonga, loko u nga enetisiwi hi xiboho lexi tekiweke hi MWEB.
6.5.2 Dzolonga ri ta hundziseriwa eka Komiti ya Swivilelo na Ntwanano - Complaints and Compliance Committee – ya Vufambisi hi ku landza xiyenge 17 (H) xa Nawu wa ICASA loko dzolonga rolero ri nga ololoxiwi hi Vufambisi habyoxe hilaha swi hlamuseriweke hakona eka xinawana 6.5.


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
1 Samuwele 28:1-25
28 Emasikwini wolawo, Vafilisita va sungula ku hlengeleta lava a va ri emixaxeni ya vona leswaku va nghena evuthwini va ya lwa na Israyele.+ Kutani Akixi a byela Davhida a ku: “Handle ko kanakana u swi tiva kahle leswaku u fanele u huma na mina hi ya enxaxeni, wena ni vavanuna va wena.”+2 Hiloko Davhida a byela Akixi a ku: “Hi yona mhaka leyi wena u tivaka leswi nandza wa wena a nga ta swi endla.” Hikwalaho Akixi a ku eka Davhida: “Hi yona mhaka leyi ndzi nga ta ku veka u va murindzi wa nhloko ya mina nkarhi hinkwawo.”+3 Sweswi Samuwele a a file, kutani tiko hinkwaro ra Israyele a ri n’wi rilela ri tlhela ri n’wi lahla eRhama, muti wakwe.+ Loko ku ri Sawulo, a a suse vangoma ni vavhumbhi lavakulu va swiendlakalo etikweni.+4 Hikwalaho Vafilisita va hlengeletana va fika va dzima mixaxa eXunemi.+ Kutani Sawulo a hlengeleta tiko hinkwaro ra Israyele, va dzima mixaxa eGilbowa.+5 Loko Sawulo a vona nxaxa wa Vafilisita, a chava, kutani mbilu yakwe yi rhurhumela swinene.+6 Hambiloko Sawulo a vutisa Yehovha,+ Yehovha a nga ha n’wi hlamulanga,+ hambi ku ri hi milorho+ kumbe hi Urimi+ kumbe hi vaprofeta.+7 Eku heteleleni Sawulo a byela malandza yakwe a ku: “Ndzi laveleni wansati la nga mutshila wa vungoma,+ ndzi ta ya eka yena ndzi n’wi vutisa.” Kutani malandza yakwe ma ku eka yena: “Waswivo! Ku ni wansati la nga mutshila wa vungoma aEni-dori.”+8 Hikwalaho Sawulo a tiendla va nga n’wi tivi+ hi ku ambala tinguvu tin’wana, a famba, yena ni vavanuna vambirhi va ri na yena; va fike eka wansati loyi nivusiku.+ Kutani a ku: “Ndzi kombela u ndzi hlahluvela+ hi vungoma u ndzi humesela loyi ndzi nga ta ku byela yena.”9 Kambe wansati loyi a ku eka yena: “Wena u swi tiva kahle leswi Sawulo a swi endleke, ndlela leyi a suseke vangoma ha yona ni vavhumbhi lavakulu va swiendlakalo etikweni.+ Kutani, ha yini u tiendla muphasi wa moya-xiviri wa mina leswaku ndzi dlayiwa?”+10 Hi ku hatlisa Sawulo a n’wi hlambanyela hi Yehovha, a ku: “Leswi Yehovha a hanyaka,+ a wu nge voniwi nandzu emhakeni leyi!”11 Hiloko wansati loyi a ku: “Xana ndzi ku humesela mani?” Yena a ku: “Ndzi humesele Samuwele.”+12 Loko wansati loyi a vona “Samuwele”+ a sungula ku rila hi rito ra le henhla; wansati loyi a ya emahlweni a ku eka Sawulo: “Ha yini u ndzi kanganyisile, kasi wena u Sawulo?”13 Kambe hosi yi ku eka yena: “U nga chavi, kambe u vone yini?” Wansati loyi a ya emahlweni a byela Sawulo a ku: “Ndzi vone xikwembu+ xi tlhandluka xi huma emisaveni.”14 Xikan’we-kan’we a ku eka yena: “Xivumbeko xa xona xi njhani?” yena a ku: “I mukhalabye la tlhandlukaka, naswona u tifunengete hi nguvu yo pfumala mavoko.”+ Hiloko Sawulo a swi xiya leswaku a ku ri “Samuwele,”+ kutani a korhamela ehansi xikandza xakwe xi langute emisaveni, a tiwisela ehansi.15 Kutani “Samuwele” a ku eka Sawulo: “Ha yini u ndzi karhatile hi ku lava leswaku ndzi tlhandlukisiwa?”+ Sawulo a ku: “Ndzi le nhlomulweni lowukulu ngopfu,+ hileswi Vafilisita va lwaka na mina, naswona Xikwembu xi ndzi sukerile,+ a xa ha ndzi hlamuli, hambi ku ri hi vaprofeta kumbe hi milorho;+ hikwalaho ndzi vitana wena leswaku u ndzi tivisa leswi ndzi faneleke ndzi swi endla.”+16 “Samuwele” a ya emahlweni a ku: “Kutani, ha yini u vutisa mina kasi Yehovha hi yexe u ku sukerile+ a va xirha xa wena?+17 Yehovha u ta tiendlela hilaha a vuleke hakona ha mina, naswona Yehovha u ta handzula mfumo wu suka evokweni+ ra wena a wu nyika munhu-kuloni Davhida.+18 Hikwalaho ka leswi u nga ri yingisangiki rito ra Yehovha+ naswona u nga ku hetisisangiki ku hlundzuka kakwe lokukulu eka Amaleke,+ hi yona mhaka leyi Yehovha a nga ta ku endla nchumu lowu esikwini leri.19 Yehovha u ta tlhela a ku nyiketa na Israyele evokweni ra Vafilisita,+ mundzuku wena+ ni vana va wena+ mi ta va mi ri na mina. Hambi ku ri nxaxa wa Israyele, Yehovha u ta wu nyiketa evokweni ra Vafilisita.”+20 Hiloko hi ku hatlisa Sawulo a wela ehansi, a chava swinene hikwalaho ka marito ya “Samuwele.” Nakambe a a nga ha ri na matimba, hikuva a a nga dyanga swakudya siku hinkwaro ni vusiku hinkwabyo.21 Wansati loyi a ta eka Sawulo hiloko a vona leswaku a a kavanyetekile ngopfu. Kutani a ku eka yena: “Waswivo, nandza wa wena wa xisati u yingise rito ra wena, ndzi veke moya-xiviri wa mina exandleni+ xa mina ndzi yingisa marito lawa u ndzi byeleke wona.22 Sweswi, ndzi kombela na wena u yingisa rito ra nandza wa wena wa xisati; ndzi pfumelele ndzi veka xipandzwa xa xinkwa emahlweni ka wena, u dya leswaku u kuma matimba, hikuva u ta famba.”23 Kambe a ala, a ku: “A ndzi nge dyi.” Hambiswiritano malandza yakwe swin’we ni wansati loyi va hambeta va n’wi khongotela. Eku heteleleni a yingisa rito ra vona, a pfuka, a tshama esangwini.24 Kutani wansati loyi a a ri ni nkunzi+ leyi nonisiweke endlwini. Hiloko a hatlisa a yi endla xitlhavelo,+ a teka mapa a pfuva mbila a baka swinkwa leswo-ke-comela.25 Kutani a swi nyika Sawulo ni malandza yakwe, va dya. Endzhaku ka sweswo va suka va yima va famba evusikwini byebyo.+


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Tipisalema 60:1-12
Eka mufambisi wa Khon’wa ra Xitsundzuxo. Miktami. Ya Davhida. Ya ku dyondzisa.+ Loko a lwa na Aramu-naharayimi na Aramu-Zoba, Yowabu a vuyela kutani a dlaya Vaedomu va 12 000, eNkoveni wa Munyu.+60 Oho Xikwembu, u hi cukumetile, u boxe exikarhi ka hina,+U hlundzukile. U fanele u hi vuyisela.+2 U ninginise misava, u yi pandze yi pfuleka.+Pfala mavangwa ya yona, hikuva yi tsekatsekile.+3 U endle leswaku vanhu va wena va nonon’hweriwa.+U hi endle leswaku hi nwa vhinyo leyi hi rhurhumerisaka.+4 Lava va ku chavaka u va nyike xikombiso+Leswaku va tsutsuma hi ku jikajika hikwalaho ka vurha. Se′lah.5 Leswaku lava rhandzekaka va wena va ponisiwa,+Oho, ponisa hi voko ra wena ra xinene naswona u hi hlamula.+6 Xikwembu hi xoxe xi vulavule xi ri eku kwetsimeni ka xona:+“Ndzi ta khana, ndzi ta avela Xikeme;+Ni rivala ra le hansi ra Sukoti ndzi ta ri pima.+7 Giliyadi i ra mina na Manase i ra mina,+Kasi Efrayimi i xisirhelelo xa murhangeri wa mina;Yuda i nhonga ya ndhuna ya mina.+8 Mowabu i mbita ya mina yo hlambela eka yona.+Ndzi ta lahlela phaxani ra mina ehenhla ka Edomu.+Ndzi ta huwelela hi ku hlula ehenhla ka Filisita.”+9 I mani la nga ta ndzi yisa emutini lowu rhendzeriweke?+Kunene i mani la nga ta ndzi rhangela ku fika aEdomu?+10 Oho Xikwembu, xana a hi wena loyi u hi cukumeteke+La nga fambiki ni mavuthu ya hina tanihi Xikwembu?+11 Hi pfune emaxangwini,+Tanihi leswi ku ponisiwa hi munhu wa la misaveni ku nga pfuniki nchumu.+12 Hi ta kuma ntamu lowukulu eka Xikwembu,+Naswona xona xi ta kandziyela swirha swa hina.+


text:
NHLOKOMHAKA YA XIFUNENGETO | TIMBHONI TA YEHOVHA I VAMANI?
I Yini Leswi Timbhoni Ta Yehovha Ti Swi Pfumelaka?
Timbhoni ta Yehovha ti pfumela leswaku “Matsalwa hinkwawo ma huhuteriwe hi Xikwembu naswona ma pfuna.” (2 Timotiya 3:16) Hi dyondza Bibele leswaku yi hi pfuna hi tiva Muvumbi hi tlhela hi hanya vutomi lebyi nga ni xikongomelo.
Bibele yi ri: “Leswaku vanhu va ta swi tiva leswaku wena loyi vito ra wena u nga Yehovha, Wena u ri wexe u La nge Henhla-henhla emisaveni hinkwayo.” (Pisalema 83:18) Hikokwalaho, hi gandzela Yehovha Xikwembu ntsena naswona leswi hi nga timbhoni takwe, hi tiyimisele ku byela vanhu hi vito rakwe.—Esaya 43:10-12.
Leswi hi nga Vakreste, hi tshemba leswaku Yesu “N’wana wa Xikwembu,” * u te emisaveni kutani a va Mesiya. (Yohane 1:34, 41; 4:25, 26) Endzhaku ka loko Yesu a file, u pfuxiwile kutani a tlhandlukela etilweni. (1 Vakorinto 15:3, 4) Sweswi Yesu i Hosi ya Mfumo wa Xikwembu. (Nhlavutelo 11:15) Mfumo wolowo i wa xiviri naswona wu ta hundzula misava yi va Paradeyisi. (Daniyele 2:44) Bibele yi ri: “Lavo rhula va ta dya ndzhaka ya misava, hakunene va ta kuma ntsako lowu heleleke eku rhuleni lokukulu.”—Pisalema 37:11, 29.
“Timbhoni ti tshemba leswaku loko ti dyondza Bibele, swi fana niloko Xikwembu xi vulavula na tona. Loko ti ri ni swiphiqo, ti lava mpfuno eka Rito ra Xikwembu. . . . Eka tona, Rito ra Xikwembu ra hanya.”
Timbhoni ta Yehovha ti tshemba leswaku milawu ya Bibele ya pfuna ninamuntlha. (Esaya 48:17, 18) Hikwalaho, hi khomelela swinene eka milawu yoleyo ya le Bibeleni. Hi xikombiso, Bibele yi lemukisa leswaku hi balekela swilo leswi nga ta onha mianakanyo ni mimiri ya hina, hikwalaho a hi dzahi fole kumbe swidzidziharisi. (2 Vakorinto 7:1) Hi tlhela hi fambela ekule ni mikhuva leyi nga fambisaniki ni Bibele, yo fana ni vudakwa, ku tikhoma ko biha hi timhaka ta masangu ni ku yiva.—1 Vakorinto 6:9-11.
^ ndzim. 5 Bibele yi tlhela yi vula leswaku Yesu i “N’wana wa Xikwembu la tswariweke a ri swakwe” hikuva hi yena ntsena loyi Yehovha a n’wi tumbuluxeke hi byakwe.—Yohane 3:18; Vakolosa 1:13-15.
DYONDZA SWO TALA
Xana Timbhoni Ta Yehovha Ti Pfumela Leswaku Vukhongeri Bya Tona Hi Byona Ntsena Bya Ntiyiso?
Xana Yesu u vule leswaku ku ni tindlela to tala leti yisaka eku poniseni?


text:
XIYENGE 11
Tinsimu Leti Huhuteriweke Leti Chavelelaka Ni Leti Dyondzisaka
Davhida ni vanhu van’wana va qambhe tinsimu leswaku ti tirhisiwa evugandzerini. Buku ya Tipisalema yi ni marito ya tinsimu ta 150
BUKU leyi ya Bibele, leyi nga ni tindzima to tala swinene, yi ni tinsimu to tala to hambana-hambana leti kwetsimaka. Swi teke malembe ya kwalomu ka 1 000 leswaku ku tsariwa buku leyi. Buku ya Tipisalema yi ni marito ya vutlhari ni lama tiyisaka ripfumelo lama tshameke ma tsariwa. Buku ya Tipisalema yi hlamusela tindlela to hambana-hambana leti vanhu va titwaka ha tona, ku nga ntsako, ku dzunisa ni ku nkhensa, gome, nhlomulo ni ku hundzuka. Swi le rivaleni leswaku vaqambhi va tipisalema a va tshemba Xikwembu naswona a va ri ni vuxaka lebyi tiyeke na xona. Xiya tinhloko-mhaka tin’wana ta tinsimu leti.
Yehovha i Hosi leyi Lawulaka, leyi faneriwaka hi ku gandzeriwa ni ku dzunisiwa. Buku ya Pisalema 83:18 yi ri: “Wena loyi vito ra wena u nga Yehovha, wena u ri wexe u La nge Henhla-henhla emisaveni hinkwayo.” Tipisalema to hlaya ti dzunisa Yehovha hikwalaho ka mintirho yakwe yo tumbuluxa, yo tanihi matilo lama nga ni tinyeleti, swivumbiwa leswi hlamarisaka leswi hanyaka emisaveni ni miri wa munhu lowu hlamarisaka. (Pisalema 8, 19, 139, 148) Van’wana va vangamisa Yehovha tanihi Xikwembu lexi ponisaka ni ku sirhelela lava tshembekaka eka xona. (Pisalema 18, 97, 138) Nakambe, van’wana va xi tlakusa tanihi Xikwembu xa vululami, lexi ntshunxaka lava tshikileriweke ni ku xupula lavo homboloka.—Pisalema 11, 68, 146.
Yehovha u pfuna ni ku chavelela lava n’wi rhandzaka. Swi nga ha endleka leswaku Pisalema ndzima 23 yi tiviwa hi vanhu vo tala hikuva eka yona Davhida u hlamusela Yehovha a ri Murisi loyi a nga ni rirhandzu, loyi a kongomisaka, a sirhelelaka ni ku khathalela tinyimpfu ta yena. Pisalema 65:2 yi tsundzuxa vagandzeri va Xikwembu leswaku Yehovha i “Mutwi wa xikhongelo.” Vanhu vo tala lava endleke xidyoho lexikulu va chaveleriwe swinene hi Pisalema ndzima 39 na ndzima 51, laha Davhida a hlamuselaka ndlela leyi a hundzukeke ha yona eka swidyoho swa yena leswikulu ni ndlela leyi a ri phofuleke ha yona ripfumelo rakwe hileswi Yehovha a n’wi rivaleleke. Pisalema 55:22 yi khutaza vanhu ku tshemba Yehovha ni ku lahlela mindzhwalo ya vona hinkwayo eka Yena.
Yehovha u ta hundzula misava hinkwayo hi ku tirhisa Mfumo wa Mesiya. Swiyenge swo tala eka Tipisalema swi vulavula hi Mesiya, loyi a nga Hosi leyi ku profetiweke ha yona. Pisalema ya vumbirhi yi profete leswaku Mufumi yoloye u ta lovisa matiko yo homboloka, lama n’wi kanetaka. Pisalema 72 yi vula leswaku Hosi yoleyo yi ta herisa ndlala, vuhomboloki ni ku tshikileriwa. Hi ku ya hi buku ya Pisalema 46:9, Xikwembu xi ta tirhisa Mfumo wa Mesiya leswaku xi herisa tinyimpi ni matlhari hinkwawo ya nyimpi. Eka Pisalema 37, hi hlaya leswaku lavo homboloka va ta lovisiwa, kasi vanhu lavo lulama va ta hanya emisaveni hilaha ku nga heriki, va tiphina hi ku rhula ni vun’we lebyi nga ta va kona emisaveni hinkwayo.
—Xi sekeriwe ebukwini ya Tipisalema.
DYONDZA SWO TALA
Xikwembu Xa Ku Chavelela
Ku vuriwa yini loko swiphiqo swa wena swi tikomba swi nga vuli nchumu loko swi pimaniswa ni swa vanhu va tibiliyoni, lava vo tala va vona va nga ni swiphiqo leswikulu?
Mfumo Wa Xikwembu I Yini?
I mani Hosi ya Mfumo wa Xikwembu naswona Mfumo wu ta hetisisa yini?